
77/ 

min  Søster  Helene, 

Baronesse  von  der  Recke 


De  Fleste  af  mine  Læsere  kjende 
ved  Selvsyn  paa  Frastand  den 
Kyst,  der  hæver  sig  overfor  Kjøben- 
havn  paa  den  anden  Side  af  Sundet; 
vistnok  er  det  dog  kun  et  Mindretal, 
der  er  fortroligt  med  Landet  selv  i 
den  gamle  danske  Provins  Skaane. 
Som  dens  Indbyggere  altid  have  havt 
et  Særpræg  og  i  Sprog  og  Sæder  som 
i  Charakter  bevaret  Mere  af  den  graa 
Forntids  Oprindelighed  end  deres  vest- 
lige Frænder,  saaledes  har  ogsaa  Na- 
turen et  for  vore  Øboer  fremmedar- 
tet, man  kunde  sige  ældre  Præg  af 
en  fra  vor  grundforskjellig  Landdan- 
nelse. Vandrer  man  Landet  igjennem, 
træffer  man  Gang  efter  Gang  de  Vand- 
løb, som  ikke  kjendes  paa  vore  Øer, 

men  som  høre  et  Fastland  til;  Bøgen 
er  ikke  her  den  Eneraadende  i  Sko- 
ven, hvor  Birk  og  Naaletræer  ere 
langt  mere  hjemme  end  hos  os.  Uop- 
dyrkede Flader  sees  anderledes  hyppigt, 
end  vi  ere  vante  til;  over  Markerne 
ligge  ofte  uhyre  Rullesten  spredte, 
der  i  Danmark  vilde  være  en  Rig- 
domskilde for  Eieren,  men  som  her 
ere  det  Modsatte.  Det  er,  som  om 
Jetter  havde  drysset  dem  ud  i  Leg, 
og  som  Jetter  bevare  dem;  prøver 
man  at  rydde  sin  Mark  for  Sten  - 
jeg  har  hørt  erfarne  Folk  i  Alvor  for- 
sikkre  det,  groe  andre  snart  op  igjen 
af  sig  selv  i  samme  Mængde.  Vildere 
Kræfter  synes  her  endnu  stadigt  virk- 
somme, —  i  Naturen  som  i  Menne- 
skesindet. Og  i  dette  Land,  hvor 
man  ikke  sjeldent  blot  med  nogle 
Spadestik  naaer  Klippegrunden,  hvor 
den  faste  Bjergmasse  ofte  hæver  sig 
i  Hnider,  og  hvor  „Bjergkongens" 
Person   i  de  stadigt  livskraftige  Sagn 

smelter  sammen  eller  rivaliserer  med 
den  hos  os  eneherskende  Elvekonge, 
optræde  ogsaa  de  skjulte  Naturmagter 
med  større  Vælde  end  i  vore  Øers 
blidere  Omgivelser. 

Det  ligger  en  Menneskealder  tilbage 
i  Tiden,  da  jeg  var  Gjæst  her  hos 
en  noget  ældre  Ven;  han  havde  i  et 
Consortiums  Ærinde  slaaet  sig  ned 
ude  paa  Landet  for  at  forsøge  en  — 
forresten  resultatløs  —  Boring  efter 
Kul.  Vort  provisoriske  Opholdssted 
laa  ikke  langt  fra  en  Holdeplads  paa 
en  af  de  Sidebaner,  der  som  Bifloder 
slutte  sig  til  Landets  Hovedaare;  dens 
Navn,  der  selvfølgelig  endte  paa 
—  arp,  er  gledet  ud  af  min  Hukom- 
melse. Des  bedre  husker  jeg  Stedet 
med  mine  Indtryk  og  Oplevelser  og 
vort  Ophold  paa  en  Gaard,  hvor  de 
Ældre  endnu  vidste  Meget  af  Sted- 
sagn at  berette.  Ikke  Lidet  havde 
min  Ven,  der  selv  var  en  poetisk 
Begavelse   og  som   jeg   interesserede 

sig  for  dette  Stof,  samlet  af  Sligt  og 
vidste,  naar  vi  om  Aftenen  sad  ene 
i  Haven  med  vore  Piber,  at  gjengive 
det  med  et  eget  dramatisk  Sving.  Da 
han  selv,  som  ikke  mere  hører  til 
de  Levende,  aldrig  fik  Tid  at  meddele 
det  til  en  videre  Kreds,  hvad  han 
vistnok  engang  tænkte  paa,  maa  jeg 
nu  have  Lov  at  betragte,  hvad  jeg 
deraf  erindrer,  som  herreløst  Gods 
og  efter  lange  Tider  reproducere  en 
af  hans  Fortællinger.  Jeg  gjengiver 
den  saa  vidt  muligt,  som  den  den- 
gang kom  til  mig,  vistnok  udsmykket 
af  hans  egen,  livlige  Phantasi;  men 
om  at  føre  den  tilbage  til  hans  mig 
ubekjendte  Kilde  kan  for  mig  ikke 
være  Tale. 

Stedet,  hvor  vi  boede,  er  omgivet 
af  endnu  ret  betydelige  Skove,  som 
brede  sig  rundt  om  den  Lysning,  hvori 
Gaarden  ligger,  og  helt  op  ad  den 
lave  Bjergformation,  som  paa  Nord- 
siden begrænser  den.    Selve  Lysnin- 

gen  er  en  Sænkning  i  Terrainet,  der 
i  en  forholdsviis  sen  Tid  helt  har 
været  Sø.  Første  Gang  jeg  ved  svin- 
dende Dagslys  kom  til  denne  Plet, 
gjorde  den  et  forunderligt  Indtryk  paa 
mig;  uvilkaarligt  mindedes  jeg  hine 
„Voldsletter",  som  man  i  en  Kikkert 
ser  paa  Maanen.  Midt  i  den  jevne, 
kun  med  Smaakrat  bevoxede  Flade, 
der  omsluttedes  af  den  mørke  Skov- 
rand, saae  jeg  hæve  sig  en  enkelt, 
kun  en  Snes  Alen  høi,  regelmæssigt 
formet  Kulle,  der  bragte  mig  til  at 
tænke  paa  et  Kraters  Udbrudskegle. 
Den  skyder  op  af  den  flade  Jordbund 
som  et  kæmpemæssigt  Muldvarpe- 
skud: dens  besynderlige  Kuppel,  der 
minder  om  vore  Ættehøie,  synes  ikke 
at  høre  hjemme  i  disse  Omgivelser, 
hvor  den  staaer  stillet  som  en  Budding 
paa  et  stort  Fad.  Min  Smule  geologisk 
Kjendskab  sagde  mig  strax  som  sand- 
synligt, at  den  maatte  være  en  lune- 
fuld  Erosionsdannelse,   i   hvilken   en 

Rest  af  et  større  Forbjerg  var  bevaret, 
og  at  dens  temmelig  steile  Profil 
maatte  fortsætte  sig  dybt  under  den  om- 
givende Flade  og  hænge  sammen  med 
den  Bjergaas,  jeg  hinsides  Udhulin- 
gen skimtede  som  Baggrund. 

En  lille  Begivenhed  forhøjede  for 
mig  det  Selsomme  ved  mit  første  Ind 
tryk.  Det  var  en  herlig  Sommeraften 
i  Juli;  min  Ven  havde  hentet  mig  fra 
Jernbanen,  og  vi  vandrede  hjem,  bæ- 
rende min  lette  Haandbagage.  Vi 
kom  lige  ud  af  Skoven  til  den  aabne 
Udsigt;  ikke  en  \'ind  rørte  sig;  over 
Engen  laa  en  sølvhvid  Taage,  som 
jeg  ved  første  Blik  tog  for  et  Vand- 
spejl; Synet  var  skuffende  nok;  jeg 
har  ganske  vist  aldrig  seet  Taagen 
liggende  paa  een  Gang  saa  tæt,  saa 
lavt,  saa  ensformigt  udbredt  og  saa 
skarpt  begrænset  oventil.  Pludselig 
standsede  min  Ven  og  udbrød:  „Men 
hvad  er  dog  dette  her?" 

Duggen,  der  falder!  sagde  jeg  lidt 
forundret. 

„Se  der!"  sagde  han  og  pegede. 
„Hvad  er  det,  der  lyser?" 

Jeg  fulgte  Retningen,  hvori  han 
viste,  med  Øiet,  og  blev  ham  Svaret 
skyldig.  Der  var  virkelig  en  Plet, 
der  lyste  phosphorisk. 

„Hvad  dette  er,  maa  jeg  vide,"  sagde 
han  lidt  febrilsk.     „Kom  med!" 

Vi  gik  hurtigt  et  Par  hundrede  Alen 
og  standsede  ved  Stedet;  det  var  en 
fugtig  Plet,  hvor  en  lille  tæt  Skov  af 
mandshøje  Siv  var  skudt  op.  Forklarin- 
gen paa  Phænomenet  fik  vi,  inden  vi 
fuldt  havde  naaet  den :  mer  og  mer  viste 
Lysningen  sig  som  mange  adskilte 
Punkter,  der  alle  i  Taagen  omgaves  af 
smaa  Glorier,  som  paa  Frastand  flød 
sammen  til  et  enkelt  Lysskjær:  jeg  har 
aldrig  i  Norden  seet  saa  mange  Sankt- 
Hansorme  samlede  paa  eet  Sted. 

Seer  du!  sagde  jeg.  Det  gaar  ret 
naturligt  til. 

„Naturligt"  -  sagde  han  med  det 
samme  besynderlige  Udtryk,  —  „ja; 
det  kan  vel  ikke  være  Andet."  Og 
som  for  sig  selv  tilføiede  han:  „Det 
er  her,  der  voxer  Siv,  —  kun  her." 
Mere  sagde  han  ikke  den  Aften. 

Først  den  følgende  Morgen  fik  jeg 
Leilighed  til  at  se  Høien  i  fuldt  Dags- 
lys og  at  undersøge  Terrainet  nærmere. 
Men  det  selsomme  Indtryk,  jeg  havde 
faaet  ved  første  Øiekast,  holdt  sig  og- 
saa  ved  Dagen,  og  jeg  forstod  gjen- 
nem  det  tilfulde,  at  Overtroen  —  hvad 
jeg  snart  skulde  erfare  lige  til  vore 
Dage    har  klamret  sig  til  denne  Plet 

Tre  til  firehundrede  Skridt  fra  Høien, 
i  Engfladens  sydostlige  Hjørne,  hvor 
man  nu  finder  Rester  af  Kampestens- 
mure, laa  i  forsvundne  Tideret  Herre- 
sæde, der  tilhørte  en  af  vore  længst 
forglemte  Ætter.  Selve  Høien,  skulde 
man  synes,  maatte  have  egnet  sig 
fortræffeligt  for  en  i  hine  Tider  næsten 

uindtagelig  Vaabenplads;  men  til  en 
saadan  Benyttelse  af  den  havde  man 
ikke  dristet  sig.  Borgen  laa  paa  en 
Holm  nærmere  Bredden,  hvis  Flade, 
som  Bebyggelsen  helt  indtog,  kun 
hævede  sig  lidet  over  Vandspejlet.  Man 
havde,  som  det  dengang  efter  min 
Vens  Undersøgelse  af  Ruinerne  syntes, 
endda  udvidet  den  noget  ved  en  for 
hin  Tid  vistnok  sjelden  Pilotering  i 
den  dyndede  Grund;  en  Ringmur  af 
hugne  Sten,  som  paa  dette  Underlag 
hævede  sig  lige  op  af  Vandet,  dan- 
nede dens  ydre  Værn.  Fra  Bredden 
førte  en  stensat  Dæmning  ud  til  Bor- 
gen; tæt  foran  Porten  var  anbragt  en 
Vindebro,  som  kunde  afbryde  For- 
bindelsen med  Land.  Alt  dette  har 
Tid  og  Vold  pløiet  ned;  det  var  bygget 
af  Menneskehænder;  kun  spredte  Sten 
ere  tilbage,  hvoraf  man  med  Vanske- 
lighed kan  samle  sig  et  Billede  af, 
hvad  Borgen  var  i  sine  Velmagtsdage. 
En  Forandring  i  Terrainforholdene 

maa  imidlertid  have  fundet  Sted  ikke 
længe  efter  Stedets  Bebyggelse,  idet 
Søens  Vandstand  er  bleven  sænket 
noget.  Hvad  der  kan  have  bevirket 
det,  er  vanskeligt  at  forstaae;  et  andet 
Stedsagn  fortæller  om  et  nu  fjernere 
liggende  Vandløb,  som  Bjergets  skjulte 
Behersker  engang  ved  at  kaste  en 
Sten  efter  en  Medbejler  skulde  have 
givet  en  forandret  Retning;  og  mærke- 
ligt nok  er  der,  som  min  Ven  i  en 
Ferie  morede  sig  med  at  documentere 
ved  en  Opmaaling,  Intet  til  Hinder 
for,  at  den  omtalte  lille  Aa  kan  have 
været  et  Tilløb  til  Søen,  der  under 
sine  stadige  Stedforandringer  i  det 
flade  Terrain  engang  er  brudt  ind  i 
et  andet  Strømleie,  som  den  siden 
har  fulgt.  Afledning  af  den  paa  et 
Sted,  som  har  ligget  uden  for  Slægtens 
Besiddelse,  vilde  i  hvert  Fald  forklare 
Sagen.  Vist  er,  at  en  Tilgroning  var 
begyndt  og  havde  taget  Fart,  kraftigt 
fremhjulpen    af    Krebsklo    og    svøm- 

mende  Mosser;  paa  det  Tidspunkt,  da 
det,  som  skal  fortælles,  fandt  Sted, 
laa  Dæmningen  allerede  paa  det  Tørre; 
Søen,  der  ingensteds  i  Omkredsen 
har  havt  Dybde,  havde  trukket  sig 
tilbage  til  Midten  af  Bassinet  og 
der  forskanset  sig  bag  et  uigjennem- 
trængeligt  Sivkrat.  En  Mængde  Elle- 
og  Pilebuske  vare  skudte  frem  paa 
de  smaa  Tuer,  der  stode  som  Øer  i 
den  gyngende  Mosebund,  og  spændte 
derfra  til  alle  Sider  et  Net  af  deres 
seige  Rødder,  der  efterhaanden  gav 
Hængesækken  Styrke.  Der  var  end- 
nu Folk  paa  Egnen,  der  kunde  huske, 
at  Vandet  havde  staaet  speilblankt 
paa  begge  Sider  af  Diget;  dengang  gik 
Søen  helt  op  om  Borgmuren,  og  Bor- 
gen selv  saavel  som  dens  Nabo,  den 
omtalte  Høi,  vare  Øer.  Men  denne 
Tid  var  nu  forbi;  rundt  om  Muren 
havde  man  vel  stræbt  at  holde  en 
Rende  aaben,  som  man  efter  bedste 
Evne  uddybede  for  at  erstatte  det  na- 

turlige  Værn,  som  Søen  tidligere  frem- 
bød; men  iøvrigt  maatte  Borgen  nu, 
efter  Vandets  Synken,  i  Feidetider 
mest  forlade  sig  paa  sin  ret  stærke 
Mur  og  paa  dens  Bevogteres  Aar- 
vaagenhed.  Ogsaa  Høien  laa  paa  den 
tilsyneladende  grønne  Engbund;  men 
Søen  i  Midten  skjød  endnu  en  Vig 
af  aabent  Vand  hen  til  dens  Fod,  som 
om  den  vedblivende  vilde  hævde  sin 
Ret  til  dette  Territorium. 

Fra  umindelige  Tider  havde  Sagnet 
der  paa  Egnen  henlagt  Elvekongens 
Residens  til  denne  Høi,  -  Daain 
nævntes  han  endnu  med  sit  fra  Old- 
tiden kjendte  Navn;  --  og  skjondt 
det  mystiske  Skjær,  der  var  udbredt 
over  den,  medens  den  endnu  var  en 
Holm  i  Søen,  var  blevet  noget  svæk- 
ket, da  den  nu  syntes  landfast  med 
den  omgivende  Jord,  —  skjøndt  no- 
get af  dens  Anseelse  havde  tabt  sig, 
da  den  Magt,  som  herskede  der,  ikke 
havde  formaaet  at  forsvare  sin  Plads, 

holdt  dog  de  Fleste  fast  ved  Traditi- 
onen, —  og  for  saa  vidt  med  god 
Grund,  som  den  i  Virkeligheden  nu, 
saalænge  denne  Tilstand  varede,  var 
langt  mere  utilgængelig  end  før  og 
hverken  kunde  naaes  ved  Baad  eller 
til  Fods.  Man  fortalte,  at  her  ved 
Nattetid  stundom  saae  helt  anderledes 
ud  end  ved  Dagen;  Folk,  som  hæn- 
delsesviis  vare  komne  forbi,  havde  i 
Maaneskinnet  seet  Søen  blinke  som 
et  Speil  lige  op  til  Borgmuren  og 
Høien  svømme  midt  deri  som  en  0; 
man  havde  i  mørke  Nætter  seet  Van- 
det lyse  helt  op  om  Randen  af  Sko- 
ven, hvor  Bredden  før  havde  været, 
og  hvor  der  endnu  overalt  var  en 
kjendelig  Afsats  i  Jordsmonnet.  Der 
var  Ingen,  som  havde  bragt  fuld  Klar- 
hed over,  hvad  her  foregik;  endnu 
kunde  ikke  Mosen  bære  et  Menneske, 
saa  man  havde  ikke  vovet  sig  mange 
Skridt  fra  den  faste  Bred ;  de  Enkelte, 
som  havde  været  dristigere,  vare  paa 

den  ene  eller  paa  den  anden  Maade 
blevne  forhindrede  i  at  bringe  Efter- 
retning Kun  en  Eneste  var  der, 
som  havde  kunnet  fortælle  Mere  end 
Andre;  det  er  ham,  som  spiller  Ho- 
vedrollen i  Sagnet. 

Paa  Borgen  boede  en  gammel  Herre 
med  sin  unge  Datter.  Han  havde  i 
sit  sent  indgaaede  Ægteskab  kun  dette 
ene  Barn  og  ønskede  derfor,  at  hun 
skulde  ægte  en  Slægtning,  Søn  af  et 
Sødskendebarn,  for  at  det  gamle  Her- 
resæde kunde  bevares  i  Ættens  Be- 
siddelse; med  Slægtskab  som  Ægte- 
skabshindring  tog  man  det  dengang 
mindre  nøie,  end  man  gjorde  nogle 
Hundredaar  senere.  Imidlertid  vare 
begge  de  Unge  i  deres  stille  Sind 
utilfredse  med  det  Baand,  der  saa- 
ledes  var  lagt  paa  deres  Frihed;  og 
den  unge  Mand,  der  havde,  som  det 
hedder,  tjent  „i  Keiserens  Gaard 
baade  for  Guld  og  Ære,"  der  fra  Ud- 
landet var  vendt  hjem  med  ikke  saa 

Lidt  af  begge  Dele  og  derhos  med  en 
stærk  Selvstændighedsfølelse,  beslut- 
tede hemmeligt  at  lære  sin  bestemte 
Brud  at  kjende,  inden  han  bøiede 
sig  for  den  mellem  Fædrene  trufne 
Aftale. 

Ukjendt  af  Alle  og  under  et  paa- 
taget Navn  begav  han  sig  derfor  til 
hendes  Hjem,  hvor  hendes  Fader, 
der  kun  havde  seet  ham  som  pur 
ung,  ikke  heller  anede  hans  Her- 
komst. Efter  Tidens  Skik  blev  han 
som  en  Veifarende  og  øjensynligt  en 
Ligemand  modtagen  med  stor  Gjæst- 
frihed;  han  havde  foregivet  som  sin 
Agt  hurtigt  at  drage  videre,  men  fandt 
let  et  Paaskud  til  at  forblive  der  i 
nogen  Tid,  da  den  Gamle,  som  strax 
fandt  Behag  i  sin  Gjæst,  opfordrede 
ham  dertil.  Selv  maatte  han  tilstaae, 
at  blandt  alle  Kvinder,  han  havde 
truffet  rundtom  i  Verden,  overgik  In- 
gen hverken  i  indtagende  Væsen  eller 
i  Skjønhed  hans  Frænke  Alvhild  - 

Sagnet  har  husket  hendes  Navn,  me- 
dens de  Andres  ere  glemte.  Hun  var 
dengang  kun  atten  Aar  gammel,  en 
Type  paa  hin  nordiske  Skjønhed, 
„smal  i  Midje  og  vel  tilmaade  lang," 
hvis  Billede  Folkevisen  saa  tidt  har 
tegnet  med  Forkjærlighed: 

Bryst  havde  hun  som  Svanedun 
Og  Øine  som  Falken  graa; 
Haar  hun  havde   som  spundet  Guld, 
Imellem  hendes  Hærder  laa. 

Han  fortaug  imidlertid  sin  Her- 
komst af  Frygt  for,  at  den  muligviis 
kunde  være  en  Hindring  for  hans 
Kjærlighed,  og  besluttede  vedblivende 
at  holde  den  hemmelig,  til  han  havde 
vundet  hendes  Hjerte. 

Dette  varede  ikke  længe.  Naar 
han  sad  alene  med  de  To  og  med 
Liv  fortalte  om  sine  Oplevelser  i 
fjerne,  fremmede  Lande,  hvor  han 
havde   seet   og   hørt   Meget,    der    for 

det  ensomme  Herresædes  Beboere 
var  som  rene  Eventyr,  eller  naar  han 
med  Færdighed  foredrog  de  just  den- 
gang i  Tydskland  blomstrende  Minne- 
sange,  som  han  ofte  selv  med  poetisk 
Forstaaelse  havde  oversat  paa  Dansk, 
-  da  straalede  den  Gamles  Ansigt; 
han  følte  sig  sat  tilbage  i  sin  Ung- 
dom, medens  han  muntert  fyldte  Mjød- 
bægrene for  sig  og  sin  Gjæst;  og 
Alvhilds  store  Øine  mødte  ham  tidt 
med  et  Udtryk,  der  sagde  ham,  at  han 
havde  naaet  sin  Hensigt.  Selv  Fa- 
deren syntes  under  hans  Ophold  en- 
ten at  have  glemt,  at  hun  var  bunden 
til  en  Fæstemand,  der  færdedes  i 
fremmede  Lande,  og  om  hvem  han  i 
flere  Aar  Intet  havde  hørt,  eller  han 
ænsede  ikke  de  Farer,  der  kunde  op- 
staae  ved  den  Fremmedes  flygtige 
Ophold;  nok  er,  at  han  ikke  lagde 
den  begyndende  Fortrolighed  mellem 
de  To  nogen  Hindring  i  Veien.  Om- 
sider tog  hans  Gjæst  Afsked  og  reiste 

bort  uden  at  have  beilet,  uden  at  have 
sagt  et  Ord,  der  ligefrem  kunde  tydes 
som  en  Kjærlighedserklæring.  Faa 
Dage  efter  bragtes  den  Gamle  et  Bud 
fra  hans  Søskendebarn  om,  at  han 
med  samt  hans  Søn  kunde  ventes 
til  Borgen  førstkommende  Søndag. 
Alvhild  havde  siden  Gjæstens  Bort- 
reise  været  paafaldende  stille  og  sørg- 
modig; da  hun  erfarede  Budet,  blev 
hun  ligbleg,  men  sagde  Intet. 

Selve  Dagen  for  det  anmeldte  Be- 
søg —  det  var  bebudet,  at  Gjæsterne 
vilde  komme  ud  paa  Aftenen  —  havde 
hun  tilbragt  paa  sit  Kammer  i  stum 
Fortvivlelse.  I  Skumringen  kunde 
hun  ikke  længere  holde  det  ud;  hen- 
des Bryst  var  ved  at  sprænges;  hun 
maatte  bort  fra  Stuerne  for  at  aande 
et  Drag  af  den  friske  Luft.  Uden  at 
møde  Nogen  gik  hun  ned  ad  Trappen, 
over  Borggaarden  ud  gjennem  Porten 
og  tog  som  i  Flugt  Veien  ud  mod 
Skoven,    uvilkaarligt   skyende  at   see 

noget  kjendt  Ansigt.  Ved  Enden  af 
Dæmningen  bøiede  hun  af  og  fulgte 
uden  noget  Maal  Randen  af  den  til- 
groede Sø.  Der  satte  hun  sig  ned 
paa  en  Træstub,  mens  Mørket  be- 
gyndte at  falde,  med  Hovedet  i  sine 
Hænder. 

En  Lyd  bag  hende  skræmmede 
hende  pludseligt  op:  det  var  Hovslag, 
som  nærmede  sig.  Hun  følte,  at  det 
var  Skjæbnen,  som  ventedes,  og  kunde 
ikke  møde  den;  uden  at  tænke,  hvad 
hun  gjorde,  bøiede  hun  ind  over  Mo- 
sen, ind  mellem  det  spredte  Ellekrat. 
Hun  mærkede  ikke,  at  Grunden  gyn- 
gede under  hende;  hun  følte  ikke,  at 
Vandet  ved  hvert  Skridt  listede  sig 
op  over  hendes  smaa  Sko.  Hun  gik 
og  gik  som  i  Vildelse;  et  Øieblik 
standsede  hun  og  saae  sig  om;  endnu 
var  hun  ikke  meget  mere  end  et  Pi- 
leskud fra  Borgen  og  kjendte  dog  ikke 
Stedet  igjen;  hun  vidste  ikke,  hvor 
langt  eller  hvorlænge  hun  havde  gaaet; 

men  Tanken  om  Fare  eller  om  at 
gaae  vild  opstod  ikke  hos  hende;  det 
var  hende  ligegyldigt,  om  hun  nogen- 
sinde mere  fandt  hjem. 

„Saa  tag  mig  hellere  du,  som  raa- 
der  her!"  udbrød  hun  pludseligt,  idet 
hun  i  sin  Fortvivlelse  gav  sine  Tan- 
ker Lyd.  Hun  foer  sammen  ved  Ly- 
den af  sin  egen  Stemme:  det  var, 
som  en  sagte  Gjeniyd  af  den  vedblev 
at  dirre  i  Luften  om  hende  og  fylde 
hendes  Øre  med,  hvad  hun  selv  havde 
sagt. 

Jaget  af  Angst  gik  hun  videre  med 
hurtige  Skridt. 

Hun  følte  ikke  mere,  at  hun  gik 
paa  gyngende  Grund;  det  var,  som 
hun  pludselig  havde  faaet  Vinger  paa 
Fødderne.  Hun  saae  ikke,  at  Taagen 
flød  henover  Vandet,  ikke  at  den  for- 
mede sig  til  Skikkelser,  svævende 
som  Spindelvæve,  der  forsvandt,  flod 
sammen,  kom  igjen,  hun  saae  ikke, 
at  der  laa  en  lysende  Ring  om  Høien  ; 

hun  saae  ikke,  at  et  Par  Øine,  der 
tindrede  som  Stjerner,  fulgte  hende, 
før  hun  stod  ved  Høiens  Fod  og  saae 
dens  mørke  Kuppel  langsomt  løfte 
sig,  baaren  af  en  Kreds  af  flammende 
Søiler. 

Da  vidste  hun  pludseligt,  hvor  hun 
var;  hun  vilde  flygte,  men  kunde  ikke. 
Foran  hende  stod  han,  hvis  Navn  hun 
kjendte,  og  som  hun  aldrig  havde  seet; 
hun  saae  Kronen  tindrende  af  Ædel- 
stene paa  hans  Hoved  og  vidste,  at 
hun  var  i  hans  Vold. 

„Du  har  kaldt  mig,  og  du  er  kom- 
men af  egen  Villie,"  sagde  Elvekon- 
gen.    „Nu  er  du  min." 

Hun  udstødte  et  Skrig;  men  Vin- 
den kvalte  det,  uden  at  det  naaede 
noget  menneskeligt  Øre.  Saa  førte 
han  hende  ind  i  Høien;  der  var  en 
straalende  Hal,  oplyst  ved  Hundreder 
af  Kjerter.  Der  var  redet  til  hendes 
Bryllup,  og  det  stod  samme  Aften, 
mens  oppe  paa  Borgen  hendes  Fader 

og  den,  hun  havde  elsket,  med  vox- 
ende  Angst  og  Fortvivlelse  gjennem- 
søgte  de  tomme  Stuer  og  forgjæves 
raabte  hendes  Navn. 

Den  gamle  Herre  døde  snart  efter; 
Sorgen  over  hans  Datters  Forsvinden 
forkortede  hans  Liv;  hans  unge  Slægt- 
ning arvede  Borgen. 

Til  Alvhild  hørte  man  aldrig  Noget. 
De  Klogeste  mente,  at  hun  var  druk- 
net i  Søen;  en  Dreng  havde  fra  Gaar- 
den  tilfældigt  seet  et  Glimt  af  hende, 
da  hun  vandrede  ud  ad  Dæmningen; 
man  havde  ved  Eftersøgning  fulgt 
Sporet  af  hendes  smaa  Fødder  et 
Stykke;  men  det  frodige  Græs  paa 
Mosen  havde  hurtigt  reist  sig  efter 
hendes  Trin,  og  der  slap  Sporet.  Men 
endnu  Aar  efter  hendes  Forsvinden 
var  der  Folk,  som  mente,  at  Elve- 
kongen her  havde  drevet  sit  Spil; 
der  var  endog  Nogle,  der  i  Skumrin- 
gen, naar  Duggen  faldt,  vilde  have 
seel    en    deilig    Kvinde,    muh    lignede 

hende,   vandre   om  i  Ellekrattet  med 
en  lille  Dreng  ved  Haanden. 

Den  unge  Borgherre  giftede  sig 
aldrig.  Sorgen  over  hans  Elskedes 
Tab  og  et  uafviseligt  Samvittigheds- 
nag over,  at  han  selv  maaske  kunde 
have  forskyldt  det,  havde  formørket 
hans  Liv  og  bragt  ham  til  at  opgive 
al  Forbindelse  med  den  store  Verden. 
Paa  Ære  og  Værdighed,  som  kunde 
have  ventet  ham  i  denne,  havde  han 
givet  Afkald  og  levede  nu  tilbage- 
trukken paa  sit  Herresæde  midt  i 
Skoven 


Det  var  i  den  lyse  Nat  før  Pinse- 
dag, da  vilde  Alvhild  --  eller  „Elv- 
ild", som  Elverne  i  deres  blødere 
Sprog  pleiede  at  kalde  deres  Hersker- 
inde —  i  den  klare  Dæmring  gaae 
ud  med  sin  lille  Søn  og  bad  Elve- 
kongen om  Orlov. 

„Gaa  kun,"  sagde  han  ;  „men  vogt 
dig  vel:  paa  denne  Dag  overrasker 
Solen  En  let,  og  du  veed,  hvad  der 
kan  hænde."  Det  var  en  Forskrift, 
som  han  havde  indprentet  hende  fra 
den  første  Gang,  da  hun  i  Skumrin- 
gen vovede  sig  ud  fra  sin  Bolig  med 
sit  Barn  paa  Armen:  „Rammes  Dren- 
gen af  en  Solstraale,"  havde  han  sagt, 
„saa  dræbes  han  vel  ikke  som  jeg; 
men  han  bliver  da  et  Menneske  som 
din  Slægt  med  Kjød  og  Blod,  der  kan 
saares  af  Staalet  og  skades  af  Syg- 
dom, og  da  maa  han  blive  i  M id- 
hjem,"  —  det  er,  som  man  vil  vide, 
Elvernes  Navn  for  Menneskenes  Ver- 
den. 

Alvhild  gik  ud  af  Høien  og  ned  til 
Søen.  Her,  i  Elvekongens  fredede 
Jordomraade,  hvor  Ingen  saae  dem 
og  ingen  Anden  kunde  træde  uden 
at  synke,  stode  Dunhammer  og  Kalla 
som  skinnende  Fakler,  Sivenes  Ax 
hang  som  Kvaster  af  mangefarvet  Ild, 

og  Aakanderne  laa  som  svømmende, 
store  Stjerner  paa  Vandet.  Det  var 
„Dagblund",  som  Elverne  sige  om 
den  stille,  milde  Sommerluft,  naar 
„Dønfare",  som  Vinden  hedder,  neppe 
bringer  Espeløvet  til  at  skjælve.  De 
havde  alt  vandret  der  og  leget  i  Ti- 
meviis;  et  Hoffølge  havde  sluttet  sig 
til  dem,  de  havde  danset  udover  det 
blanke  Vand  og  hvisket  og  leet,  og 
Rørsangerne  vare  vaagnede  op  og 
havde  fløitet  de  Toner  til,  som  de 
aldrig  synge  for  Menneskene.  Himlen 
glødede  nu  i  Østen;  endnu  laa  Skov- 
randens lange  Skygge  over  Søen;  men 
Elverne  begyndte  all  betænkeligt  at 
kigge  iveiret  efter  Lyset,  og  de  Dan- 
sendes Kjede  slyngede  sig  hen  imod 
Høien,  rede  til  hurtigt  at  drage  sig 
ind  deri.  Alvhild  med  Barnet  dvælede 
endnu  et  Øieblik  ved  det  aabne  Vand, 
hvor  en  Svane  med  Hovedet  under 
Vingen    vuggede  sig  mellem  Rørene. 

„Moder,  maa  jeg  ride  paa  den  hvide 
Fugl?"  spurgte  Barnet. 

„Tys,  Alv!"  svarede  Moderen.  „Vær 
stille,  saa  skal  jeg  fange  den  til  dig." 

Hun  gik  med  Drengen  ved  Haan- 
den  hen  til  Svanen.  Den  løftede  Ho- 
vedet og  saae  paa  dem  uden  at  lade 
sig  forurolige  ved  deres  NærhedT 

„Flyv  nu,  Svane!"  sagde  han,  idet 
han  satte  sig  tilrette  paa  dens  Ryg. 
Da  skjød  Svanen  med  et  pludseligt 
Sæt  ud  over  Vandfladen,  hævede  sig 
med  et  Par  hurtige  Vingeslag  og  steg 
langsomt  kredsende  op  over  Søen, 
men  med  en  saa  sikker  Flugt,  som 
om  det  kun  var  et  Dun  mere,  den 
bar  paa  sin  Ryg. 

„Alv!  Alv!"  raabte  Alvhild  forfær- 
det. 

„For  silde!"   lød   i   samme  Nu   en 
Stemme,   og  hendes  Herre   stod    bag 
hende    med    Buen    i   sin    Haand; 
„Elvrodel"        det  er  Navnet  for  den 

frygtede  Lysstraale  —  „er  mig  for 
snar!" 

Han  havde  draget  sin  Arm  tilbage; 
Strengen  susede,  og  en  lang  Pil  bo- 
rede sig  midt  i  Svanens  hvide  Bryst. 
Men  idet  den  paa  Høidepunktet  i  sin 
Flugt  standsede  et  Øieblik  med  de 
sidste,  krampagtige  Vingeslag  for  at 
holde  sig  oppe,  sneg  det  første  Sol- 
glimt sig  over  Skovtoppene  og  spillede 
et  Nu  paa  dens  hvide  Fjer,  der  far- 
vedes af  en  Purpurstribe.  Saa  faldt 
den  som  tynget  af  en  Blyvægt  til  Jor- 
den. 

„Tabt!"  sagde  Elvekongen  barsk, 
og  hans  Arm  drog  hende  ind  i  Høien. 

„Seer  jeg  ham  aldrig  mere?"  spurgte 
Alvhild,   sønderknust   af  Fortvivlelse. 

„Nu  maa  han  blive,  hvor  han  er," 
svarede  hendes  Behersker;  „for  hvad 
der  nu  times  ham,  om  han  ellers  le- 
ver, raader  ikke  jeg.  Naar  han  har 
fyldt  sit  tyvende  Aar,  og  du  da  en- 
gang i  det  første  Maaneskifte  kan  be- 

væge  ham  til  at  komme  hid  efter  So- 
lens Nedgang  og  blive  her,  til  den 
atter  er  staaet  op,  er  han  din  igjen 
for  bestandigt.  Indtil  da  kan  jeg  kun 
beskytte  ham,  saa  vidt  min  Magt 
naaer." 

Drengen  var  falden  blødt  i  en  Hø- 
stak ved  Randen  af  Mosen.  Der  fandt 
Folkene  paa  Borgen  ham  den  næste 
Dag  i  den  dybeste  Søvn,  Hovedet  med 
de  lange,  guldgule  Lokker  hvilende 
paa  den  døde  Svanes  bløde  Fjer.  Men 
han  havde  glemt  Alt  og  lærte  først 
lidt  efter  lidt  at  tale. 

Man  bragte  ham  til  Borgherren; 
denne  betragtede  med  Forbauselse  og 
Smerte  Drengens  fine  Træk,  der  paa- 
faldende  mindede  om  hans  forsvundne 
Elskede:  det  var  desamme  dybe,  per- 
legraa  Øine,  det  samme  gyldne  Haar, 
den  samme  Ansigtsform  og  fine,  gjen- 
nemsigtige  Farve.  Han  syntes  ved 
Siden  af  denne  Lighed  ogsaa  at  kunne 
gjenkjende   Noget,  der   tilhørte  ham 

selv,  i  Barnets  Træk,  —  man  veed. 
hvor  selsomt  de  Følelser  og  Indtryk, 
som  en  Kvinde  bevarer,  kunne  ind- 
virke paa  hendes  Barn,  —  og  beslut- 
tede at  opdrage  det  som  sit  eget,  men 
forbød  sine  Folk  at  omtale,  hvordan 
de  havde  fundet  ham.  At  han  ikke 
var  født  og  udsat  af  en  Landstrygerske, 
var  der  Andet  end  hans  Udseende, 
der  tydede  paa:  hans  eneste  Klæd- 
ningsstykke bestod  af  et  Silkestof,  hvis 
Lige  Ingen  havde  seet,  og  hvis  Væv- 
ning Kyndige,  der  senere  saae  det, 
ikke  tiltroede  sig  at  kunne  henføre 
til  noget  kjendt  Sted  paa  vor  Klode. 
At  Drengen  var  af  Byrd,  betvivlede 
Ingen;  men  om  han  var  christnet 
som  et  ordentligt  Menneske,  eller  om 
det  var  nødvendigt  at  døbe  ham,  var 
jo  ikke  godt  at  sige,  og  var  Gjenstand 
for  megen  Overvejelse  af  Stedets 
nærmeste  Geistlige.  Borgherren  søn- 
derhuggede  dog  Knuden  med  sin 
Lægmandsbetragtning:  „Jeg  kan  ikke 

tænke  mig,"  sagde  han,  „at  han  skulde 
komme  i  Helvede  for,  at  Andre  uden 
at  spørge  ham,  have  døbt  ham  to  Gange ; 
og  anden  Skade  deraf  kan  vel  ikke 
ventes."  Saa  blev  han  da  ført  til  Kirke 
og  døbt  efter  Ritualet,  —  sikkert  før- 
ste Gang. 

„Jeg  havde  en  forunderlig  Drøm  i 
Morgenstunden,"  sagde  Borgherren 
paa  den  Dag,  da  det  fandt  Sted.  „Alv 
skal  Drengen  hedde."  Og  saaledes 
blev  det  da.  Folk  undredes  derover, 
da  Ingen  kjendte  dette  Navn  i  Slæg- 
ten; men  nærmere  Forklaring  derpaa 
fik  man  ikke. 

Alv  voxede  nu  op  i  sin  Morfaders 
Borg  sammen  med  et  andet,  kun 
nogle  Aar  yngre  Barn,  en  lille  Pige, 
hvem  hans  Pleiefader  ikke  længe 
efter  ligeledes  havde  taget  under  sin 
Beskyttelse.  Malfreds  Moder  var 
død  ved  hendes  Fødsel;  Faderen  - 
en  Ungdomsven  af  Borgherren,  — 
havde    paa    en   Jagt    med    denne    et 

Aarstid  senere  faaet  et  Saar  af  en 
Vildsvinstand,  der  blev  hans  Helsot, 
og  Vennen  havde  paa  hans  Dødsleie 
lovet  ham  at  tage  sig  af  hans  eneste 
Arving  —  til  Gjæld  mere  end  til. Be- 
siddelse. Han  vidste  ikke  at  holde 
Løftet  bedre  end  ved  nu  at  tage  det 
frændeløse  Pigebarn  til  sig,  saameget 
mere  som  Vanskeligheden  ved  Op- 
fostringen af  Smaafolk  for  ham  sna- 
rere formindskedes  end  forøgedes  ved 
istedenfor  eet  Barn  at  have  to;  og  de 
tvende  betragtede  hinanden  snart  som 
Søskende.  Alv  beholdt  hele  sin  Op- 
væxt  igennem  noget  paafaldende,  næ- 
sten Kvindeligt  ved  sin  Person;  hvor- 
meget  han  end  færdedes  i  fri  Luft, 
brunedes  hans  Hud  ikke  af  Solen, 
og  hans  Haar  mørknedes  ikke  med 
Alderen.  Mange  troede  ham  kun 
skikket  til  at  blive  Munk  eller  lege 
paa  Streng  i  Fruerstuen ;  men  de, 
som  stode  ham  nærmest,  kjendte 
ham  bedre;  og  den  Kraft,   der  stun- 

dom  kunde  lyne  ud  af  de  graa  Øine, 
vidnede  om,  at  han  havde  faaet  en 
skjult  Styrke  som  Fædrearv.  Han 
tumlede  den  vildeste  Hest,  som  ingen 
Anden  kunde  ride;  oplært  i  Vaaben- 
brug  af  sin  Pleiefader  brugte  han 
Sværd  og  Lanse  med  en  Dygtighed, 
som  var  over  hans  Alder.  Men  sær- 
ligt var  Buen  hans  Yndlingsvaaben; 
og  hans  Færdighed  i  at  bruge  den 
syntes  medfødt  i  en  Grad,  som  ingen 
Øvelse  kunde  skjænke.  Der  var  Faa, 
som  kunde  spænde  hans  Bue,  og  det 
blev  mere  nævnt  som  et  Særsyn, 
naar  han  en  sjelden  Gang  skjød  feil 
af  Fugl  i  Flugt,  end  naar  han  ramte 
sit  Maal  paa  Afstande,  hvor  ingen 
Anden  kunde  række  det.  „Saadan 
troede  jeg  ellers  kun  Elvefolket  skjod !" 
sagde  engang  en  af  hans  Fæller  paa 
Jagten  og  korsede  sig.  Ogsaa  i  Sang 
og  i  Brugen  af  den  gammelnordiske 
Harpe  var  han  sin  Pleiefaders  tak- 
nemmelige Lærling;  intet  Under  der- 

for,  at  han  mere  og  mere  blev  dennes 
Stolthed  og  Glæde.  Om  sin  Her- 
komst havde  han  ikke  den  ringeste 
Erindring;  som  et  Drømmesyn,  han 
ofte  havde  seet,  stod  kun  hans  Moders 
Billede  for  ham  og  bagved  det  et 
andet,  hvoraf  han  tydeligt  kun  saae 
de  tindrende  Øine. 

At  Fortællinger  om  Elverne,  som 
endnu  i  vore  Dage  staae  i  Flor  paa 
Egnen,  dengang  vare  fuldt  saa  levende, 
følger  af  sig  selv.  Ogsaa  var  der  paa 
Borgen  fra  først  ymtet  en  Del  om 
Alvs  gaadefulde  Herkomst;  men  det 
daglige  Samliv  med  ham  i  de  mange 
Aar  havde  hos  de  Fleste  udslukt  det 
eventyrlige  Skjær  om  hans  Person, 
og  Borgherrens  strenge  Befaling  havde 
hindret,  at  Omtalen  deraf  var  kommen 
ham  for  Øre.  Vistnok  var  hans  Pleje- 
fader, der  aldrig  havde  vedkjendt  sig 
sine  Tanker  derom,  den,  som  i  Stil- 
hed grublede  mest  derover.  „Du  maa 
være  en.  født  Kongesøn!"  havde  han 

en  Gang  uoverlagt  sagt  til  ham  i 
Glæde  over  Et  eller  Andet;  men  da 
syntes  han  pludseligt  at  studse  over 
sine  egne  Ord  og  havde  afviist 
Alvs  Sporgsmaal  om,  hvad  han  mente 
med  det.  Der  var  heller  ingen  Anden, 
som  gav  ham  Oplysning,  saa  han  for- 
blev til  sin  fuldvoxne  Alder  i  den 
Tro,  at  han  var  en  Søn  af  Borgherren. 

Noget  af  en  Drømmer  var  der  dog 
ved  ham,  skjøndt  det  ikke  skortede 
ham  paa  Mandighed.  Hans  Lyst  var 
det  at  streife  i  Skoven  ved  Nattetid; 
hans  Pleiefader  yndede  af  Grunde, 
som  han  fortaug,  ikke  dette  Sværmeri; 
men  Alv  kunde  ikke  modstaae  Fri- 
stelsen. Navnlig  var  Mosen  og  Elle- 
krattet  hans  kjæreste  Opholdssted; 
der  kunde  han  tidt  ligge  den  halve 
Nat  og  see  Maanestraalerne  glimte  i 
Duggen. 

„Tag  dig  i  Agt!"  sagde  Borgherren 
til  ham;  „den  Mose  var  det,  som 
lovede  mig  det  Kjæreste,    jeg  eiede: 

den  tager  engang  ogsaa  dig  fra  mig." 
Alv  forblev  dog  i  dette  uforbederlig, 
og  den  skjulte  Magt,  som  beskyttede 
ham,  svigtede  ham  heller  aldrig.  Paa 
Jagten  kunde  han  forfølge  Hjorten 
ud  over  Steder,  hvor  den  sank  i, 
medens  han  selv  neppe  syntes  at 
berøre  Græsset. 

„Jeg  troer,  han  kan  flyve!"  sagde 
ved  en  saadan  Leilighed  en  af  Sven- 
dene, der  uden  at  turde  følge  ham 
vare  blevne  tilbage  paa  den  sikkre 
Grund. 

„Det  er  Daains  Mose,  han  er 
kommen  fra,"  sagde  en  gammel  Mand 
blandt  dem  og  nikkede  betydnings- 
fuldt med  Hovedet;  „og  man  maa 
have  Elveblod  i  sig  for  ikke  at  synke 
der.  Der,  hvor  han  nu  rider,  kan  jo 
ellers  ikke  et  Barn  vove  sig. » 

Paa  den  Tid,  da  Alv  var  atten  Aar 
gammel,  laa  hans  Pleiefader  just  i 
Strid  med  en  Nabo  om  en  Skov- 
strækning.    Af  Naturen  var  han  ikke 

trættekjær;  men  da  han  mente  at 
staae  paa  sin  gode  Ret,  og  da  Sagen 
ikke  lod  sig  bilægge  ved  gjensidige 
Indrømmelser,  var  han  ikke  at  be- 
væge til  ene  at  være  den  Eftergivende 
og  ikke  til  Sinds  at  lade  sig  skræmme 
af  sin  Modstander,  skjøndt  denne 
raadede  over  flere  vaabenføre  Mænd. 
Hans  Nabo  tog  da  omsider  det  Parti 
at  ville  afgjøre  Sagen  med  Sværdet 
og  havde  belavet  sig  paa  en  Nat  at 
overfalde  Borgen. 

Det  var  en  skyfuld  Oktobernat  i 
Maanens  sidste  Kvarter,  som  han 
havde  valgt  dertil ;  Nymaanetiden  vilde 
have  frembudt  flere  Fordele;  men  i 
det  tætteste  Bælmørke  trøstede  han 
sig  dog  ikke  til  at  forsøge  den  altid 
vanskelige  Adgang  til  Borgen.  Alv 
var  denne  Nat  atter  ude  paa  en  af 
sine  Yndlingsvandringer,  denne  Gang 
for  at  sætte  Maarfælder  i  den  Hen- 
sigt at  glæde  Malfred  med  nogle 
prægtige     Skind;     han    havde,     naar 

anden  Indgang  var  afskaaren,  sin 
egen  Maade  at  komme  ind  paa,  som 
hans  Pleiefader  fandt  betænkelig, 
men  som  i  hvert  Fald  ingen  Anden 
tænkte  paa  at  gjøre  ham  efter.  Da 
han  var  ved  at  vende  tilbage,  saae 
han  i  det  svage  Lys  en  mørk  Masse 
næsten  lydløst  bevæge  sig  frem  over 
Dæmningen.  Vindebroen  var  op- 
trukken; men  Vagten  lod  til  at  sove 
trygt,  og  ingen  Lyd  var  at  høre  fra 
Ringmuren. 

Han  begreb  strax,  hvad  der  var  paa 
Færde.  Skaren  var  alt  et  Stykke 
forud  for  ham;  at  omgaae  den  var 
umuligt,  og  til  at  raabe  paa  Afstand 
for  derefter  at  tage  til  Bens  og  ude- 
lukke sig  selv  fra  Deltagelse  i  det 
Forestaaende  følte  han  i  Øjeblikket 
ingen  Lyst.  Uden  at  klare  sig,  hvad 
han  vilde  gjøre,  og  haabende  paa  et 
hjelpende Tilfælde  skyndte  han  sig  paa 
Taaspidserne  fremad;  begunstiget  af 
Mørket   lykkedes   det   ham   at  blande 


38  ELVEBLOD 

sig  mellem  Mændene,  just  idet  disse 
vare  naaede  over  den  halvt  udtørrede 
Grav,  hvor  Vandet  kun  gik  et  Menne- 
ske til  midt  paa  Livet. 

En  Stige  sattes  til  Muren;  Alv 
havde  trængt  sig  frem  til  dens  Fod; 
netop  idet  den  Øverste  naaede  dens 
Top,  greb  han  den  med  Opbydelsen 
af  hele  sin  Styrke  og  slyngede  den 
belæsset  med  Mennesker  bagover 
ned  i  Graven,  mens  han  med  sine 
Lungers  fulde  Kraft  udstødte  et  Raab, 
som  gjenlød  over  Søen.  Et  Sværd- 
hæfte hos  En  af  de  Styrtende  gav 
ham  et  Slag  i  Hovedet,  som  næsten 
røvede  ham  Besindelsen;  han  kunde 
ikke  løfte  en  Arm;  Jorden  forsvandt 
under  hans  Fødder.  Allerede  hævede 
en  halv  Snes  Klinger  sig  imod  ham, 
allerede  ventede  han  at  føle  Døds- 
huggene  falde,  —  da  syntes  ham,  at 
Noget,  han  ikke  saae,  med  over- 
menneskelig Kraft  trængte  sig  mellem 
ham  og  de  rasende  Fjender;   det  var. 

som  en  Taagekæmpe  sluttede  ham  i 
sit  Favntag,  og  i  Taagen  følte  han 
Hug  suse  om  sig,  som  kun  traf  den 
tomme  Luft;  en  mægtig  Arm  løftede 
ham,  og  han  stod  paa  Ringmuren. 
Under  ham  lød  der  smaa  Plask  og 
et  Par  kvalte  Skrig;  da  brød  Maanen 
pludselig  frem  af  en  kulsort  Sky,  og 
i  dens  Lys  saae  han  Vandet  blinke 
ved  Murens  Fod;  det  stod  op  over 
Dæmningen;  Graven  og  Søen  gik 
i  Eet;  Alt  omkring  ham  var  en  uhyre 
Vandflade.  Han  saae  ikke  en  eneste 
Fjende;  det  var  dødsstille;  Søen  var 
blank  som  et  Speil;  kun  ved  hans 
Fødder  hvirvlede  Vandet  nogle  Øje- 
blikke med  Voldsomhed,  som  om 
noget  Levende  kæmpede  en  Kamp 
under  Fladen;  saa  hørte  det  op;  en 
Kreds  af  Bølger  skred  langsomt, 
glimtende  ud  mod  det  Aabne.  I 
næste  Nu  gled  Maanen  atter  ind  i 
Skyen,  og  Alt  laa  indhyllet  i  Mørke. 
Ved     Raabet     vare     Folkene     paa 

Borgen  blevne  vækkede;  Vagten  var 
vaagnet  og  ilet  til;  men  da  var  Intet 
mere  at  see  eller  høre.  Borgherren 
kom  med  Ringsærken  kastet  over  sig 
og  Sværdet  i  Haanden;  Alv  fortalte 
ham  kort  og  usammenhængende,  hvad 
der  var  skeet. 

„Du  er  galen,"  sagde  han  og  rystede 
paa  Hovedet.  „Se  her!"  vedblev 
han  og  holdt  en  Fakkel  ud  over  Muren. 
„Her  er  jo  ikke  en  Smule  mere  Sø, 
end  her  altid  er." 

Alv  saae  ned  og  speidede  gjennem 
Morket  ud  over  Sletten.  Vandet  var 
traadt  tilbage,  og  Egnen  med  dens 
Krat  og  Grønsvær  var,  som  den 
pleiede. 

„Gak  til  Sengs,  min  Dreng!"  sagde 
hans  Pleiefader  og  klappede  ham  paa 
Kinden.  „Skeer  Noget  inat,  skal  vi 
Andre  nok  fra  nu  være  paa  vor  Post." 

Alv  gik  op  og  sov,  noget  medtagen 
af  Slaget  og  Nervespændingen,  fast 
til    den    næste    Morgen.      Han    blev 

vækket  ved,  at  en  Haand  strøg  ham 
over  Panden. 

„Der  var  Mere  i  det,  end  jeg  inat 
troede,"  sagde  Borgherren ;  „vor  gode 
Nabo  har  været  her  og  er  bleven 
paa  Stedet."  Han  fortalte  nu  Alv, 
at  man  ved  Daggry  strax  havde  under 
søgt  Terrainet.  Den  kun  fodbrede, 
dyndede  Stribe  Jord  ved  Murens  Fod 
var  stærkt  oprodet,  en  Stige  flød  i 
Vandet;  man  havde  søgt  deri  med 
Stænger  og  Angeljern  og  fundet  den 
hele  Fjendeskare  kvalt  i  Dyndet,  som 
ikke  havde  kunnet  bære  denne  paa 
et  Sted  sammentrængte  Menneske- 
masse. 

Et  Ordskifte  havde  dog  fundet  Sted 
i  Borggaarden,  som  han  ikke  fandt 
det  værdt  at  meddele  Alv:  der  var 
Folk,  der  ikke  forklarede  Fjendernes 
Drukning  paa  en  saa  naturlig  Maade, 
som  det  jo  ogsaa  virkelig  var  vanske- 
ligt at  begribe,  baade  hvordan  Alt  i 
et   Nu   var   gaaet  saa   lydløst   af,    og 

hvordan  Alv  var  sluppen  levende  fra 
sin  Indblanding.  Det  var  den  Gamle, 
der  stadig  var  Opretholderen  af  Tra- 
ditionen, som  ikke  heller  her  havde 
kunnet  dye  sig  for  at  yttre  en  Mening. 

„Jeg  veed  nok,  hvad  jeg  veed," 
havde  han  sagt:  „der  er  Ingen,  der 
har  seet  Jomfru  Alvhild,  som  ikke 
kjender  hendes  Ansigt  igjen  hos  den 
unge  Herre.  Og  der  var  ingen  for- 
nuftige Folk,  som  tvivlede  om,  hvem 
der  havde  taget  hende.  Og  den 
Samme  har  hjulpet  inat:  han  kjender 
nok  sine  Egne !" 

Man  havde  været  for  optagen  af 
Æmnet  til  at  mærke,  at  Borgherren 
havde  nærmet  sig  Klyngen  og  uden 
at  ville  lure  opfanget  de  sidste  Ord: 
„Løgn  og  Sladder!"  havde  han  sagt, 
idet  han  fnysende  af  Vrede  var  traadt 
til.  „Vover  du  eller  nogen  Anden 
af  jer  een  Gang  til  at  sige  Sligt,  saa 
jager  jeg   ham   med  Hundepisken  af 

Gaarde,  og  saa  kan  han  tigge  sit 
Brød,  hvor  han  vil!" 

Fra  den  Dag  formanede  han  Alv 
paa  det  Indstændigste  til  at  undgaae 
al  Berøring  med  Mosen.  Der  skulde 
dog  snart  komme  en  Dag,  da  han 
selv  gav  ham  et  slet,  om  end  paa  en 
Maade  et  advarende  Exempel. 

I  Skoven  om  Borgen  var  Velstand 
paa  Vildt,  som  nu,  da  Fiskeri  i  Søen 
var  afskaaret,  mere  end  nogensinde 
var  en  Livsfornødenhed  foi  Beboerne, 
—  Planteædere  var  hin  Slægt  end 
mindre  end  vor.  Kjødforsyningen 
paahvilede  hovedsagelig  det  tjenende 
Personale;  men  den  ædle  Jagt  var 
ogsaa  Herskabets  Lyst;  og  havde  den 
været  mindre  heldig  for  Tjenerne, 
pleiede  de  to  Mesterskytter,  Borg- 
herren og  Alv,  selv  at  drage  ud  og 
sjeldent  at  vende  tomhændede  tilbage. 
Saaledes  hændte  det  en  Dag,  at 
begges  Heste  vare  sadlede  til  Udridt; 
Borgherren  var  alt  i  Sadlen;  Alv  lod 

vente  paa  sig,  beskjæftiget  med  at 
hjelpe  Malfred  med  en  af  de  Smaa- 
ting,  hvorved  hans  Fingernemhed  var 
hende  uundværlig.  „Kommer  du, 
Alv?"  lød  et  utaalmodigt  Tilraab 
neden  fra. 

,,Rid  kun!"  svarede  Alvs  Stemme 
oppe  fra  Fruerstuen.  „Jeg  skal  hur- 
tigt naae  dig." 

Borgherren  red  ud  ad  Porten;  han 
havde  gjort  Svinget  om  Mosens  sondre 
Side,  da  Alv  ad  den  af  ham  ildeseete 
Gjenvei  sluttede  sig  til  ham.  Borg- 
herren skjændte;  Alv  undskyldte  sig 
med  at  skulle  være  baade  Søster  og 
Fader  til  Tjeneste  paa  samme  Tid  og 
mente,  at  denne  korte  Overgang  i  en 
bestemt  Linie,  som  han  havde  redet 
Hundreder  af  Gange,  dog  maatte 
være  ham  forbeholdt.  De  havde  jaget 
nogle  Timer  og  vare  komne  temmelig 
langt  nord  paa;  Udbyttet  var  kun  en 
lækker  lille  Raabuk.  Alv  havde 
spændt    den    fast    over   Hesteryggen ; 

hans  Pleiefader  fandt  det  imidlertid 
bekvemt  at  bruge  Lejligheden  til  at 
ride  til  Smeden  noget  udenfor  Skoven 
for  at  gjøre  en  Bestilling  hos  ham. 
Alv  tilbød  sig  at  bringe  Budet;  men 
Borgherren  var  vant  til  at  finde  sig 
bedst  betjent  ved,  hvad  han  selv 
gjorde;  og  da  hans  Hest  desuden 
viste  sig  at  have  tabt  en  Sko,  var 
Overveielsen  dermed  sluttet.  De 
skiltes,  og  Alv  red  efter  den  noget 
anstrengende  Færd  hjem  i  roligt  Trav. 
Borgherren  havde  endt  sit  Ærinde 
og  var  i  Skumringen  ligeledes  paa 
Tilbageveien;  hans  Hest  var  træt  af 
det  forlængede  Ridt  og  snublede;  det 
var  just  paa  det  Sted,  hvor  Alv  paa 
Udveien  var  stødt  til  ham.  Han 
havde  naaet  den  tidligere  Søs  syd- 
vestlige Side;  et  Næs,  der  endnu  er 
let  at  kjende  som  en  Hævning  i 
Engfladen,  strakte  sig  her  ud  i  den 
og  afsnørede  forhen  næsten  en  Femte- 
del af  dens  hele  Areal   som   en  Vig 

for  sig.  Næsset  er  paa  sine  Steder 
smalt,  men  tre — fire  hundrede  Alen 
langt;  dets  Midtlinie  peger  lige  over 
mod  Dæmningen,  som  her  kun  er 
fjernet  derfra  saa  meget  som  Næssets 
egen  Længde.  Fra  Midten  af  Dæm- 
ningen, paa  et  Sted,  hvor  Stensæt- 
ningen kun  er  en  Alen  hævet  over 
Engfladen,  pleiede  Alv  nu  at  spore 
sin  Hest  ud  og  derfra  at  ride  i  den 
lige  Linie  over  til  dets  Ende.  Be- 
sparelsen af  Vejlængden  er  forholds- 
vis stor,  og  idet  Borgherren  paa  Stedet 
under  Hestens  Snubien  et  Øieblik 
strammede  Toilen,  folte  han  sig  selv 
fristet  til  at  drage  Fordel  af  den. 

Det  var  modstridende  Folelser,  som 
kæmpede  i  hans  Sind  ved  stadig  at 
skulle  troe  paa  Høiens  mystiske 
Magter;  og  siden  Overfaldet  var  denne 
Gjæring  i  ham  stærkere  end  nogen- 
sinde, —  ikke  fordi  han  vægrede  sig 
ved  at  troe  paa  det  Overnaturlige,  — 
Vantro    fandtes    dengang    ikke    i    det 

Omfang  som  nu,  —  men  fordi  hans 
Sjæl  oprørtes  ved  alle  de  Følgeslut- 
ninger, Alv  og  hans  egen  Livsskjæbne 
betræffende,  som  vare  uadskillelige 
fra  denne  Tro.  Tankerne  havde  pint 
ham  paa  Hjemveien,  og  i  det  Øieblik 
hans  Syn  under  den  korte  Standsning 
fulgte  Retningen  af  Alvs  vante  Vei, 
spurgte  han  sig  selv,  om  det  virkelig 
var  sandt,  at  Ingens  Hovslag  uden 
hans  taaltes  paa  dette  Sted.  Leilig- 
heden  var  fristende  til  ved  et  Forsøg 
at  løse  det  Spørgsmaal,  ved  hvilket 
Uvisheden  var  ham  uudholdelig.  Fra 
Borgen  glimtede  Lyset  i  Malfreds 
Kammer;  Linien  syntes  selv  i  Mørk- 
ningen umulig  at  forfeile;  og  saa 
sporede  han  sin  Hest  frem  over 
Næsset  med  en  trodsig  Lyst  til  at 
tage  Livet  enten  af  sine  Tanker  eller 
af  sig  selv. 

„Kom   an,   hvis   du   er   Mand   som 
jeg!"  hviskede  han  med  sammenbidte 

Tænder,  idet  dens  Hove  berørte  den 
blødere  Grønsvær  paa  Mosen. 

Han  red  og  red,  som  han  syntes, 
den  snorlige  Vei;  endelig  holdt  han 
sin  pustende  Hest  an.  Jo  længere 
han  kom  frem,  desto  mere  fjernede 
Skovkanten  sig  fra  ham  forude.  Han 
vendte  sig  om  paa  Hesten,  —  bag 
ham  var  Skoven   aldeles  forsvunden. 

Han  sporede  atter  sin  Hest  frem- 
ad. Mørket  blev  tættere  og  tættere. 
Nu  vare  Træerne  forsvundne  foran 
ham;  paa  alle  Kanter  øinede  han  kun 
en  uhyre  vid  Slette,  blot  med  enkelte 
Ellebuske  hist  og  her.  Af  og  til 
skinnede  et  svagt,  blaaligt  Lys;  men 
saa  tidt  han  vendte  sit  Ansigt  lige 
imod  det,  var  det  borte. 

„I  den  Retning  maa  Borgen  ligge", 
tænkte  han  og  stirrede  hen  imod  et 
Sted,  hvorTaagen  begyndte  at  stige  op. 
„Drømmer  jeg,  eller  er  jeg  vaagen  ?" 
mumlede  han  og  sporede  atter  sin 
Hest  frem  imod  Stedet. 

Nu  syntes  det,  han  saae,  at  nærme 
sig  med  en  rivende  Hast.  Som  en 
Styrtesø  vældede  Taagen  ham  imøde; 
af  og  til  steg  den  i  Veiret  som  en 
hvid  Skumstøtte.  Nu  var  han  helt 
inde  i  den  og  kunde  Intet  see;  Sløret 
drog  sig  stadig  tættere  sammen  om 
ham;  Stjernerne  forsvandt  over  hans 
Hoved.  Han  prøvede  nu  raadløs  at 
vende  om;  men  Taagen  fulgte  ham. 
Nu  stod  hans  Hest  stille,  rystende 
paa  alle  Lemmer;  han  vilde  drive 
den  fremad,  men  den  rørte  sig  ikke; 
i  samme  Øieblik  følte  han,  at  den 
langsomt  sank  ned  under  ham,  og 
for  første  Gang  blev  hans  modige 
Hjerte  grebet  af  Dødsangst,  som  han 
aldrig  havde  følt  i  Slagets  vildeste 
Tummel,  hvor  Mand  mod  Mand 
prøvede  Styrke  med  lige  Kræfter  som 
Indsats. 

Han  hørte  en  Stemme,  men  for- 
søgte ikke  at  raabe  om  Hjelp;  thi  det 
var   intet  Menneske,  der  talte.     Den 

syntes  svagere  end  den  sagteste  Hvi- 
sken og  dog  saa  gjennemtrængende, 
som  den  skulde  kunne  høres  mile- 
vidt; skarpt  lød  den  som  Efteraars- 
stormens  Hvin,  som  en  Pil,  der  for- 
lader Strengen;  denne  Stemme  maatte 
kunne  dræbe  en  Kvinde  og  bringe 
den  modigste  Mand  til  at  skjælve. 

Og  dog  opfattede  han  intet  Ord. 
Da  lød  der  en  anden  Stemme,  en 
Kvindes,  ogsaa  hviskende,  klagende 
og  uimodstaaeligt  bedende.  Endnu 
hørte  han  Intet  af,  hvad  der  blev  sagt. 
Intet  af,  hvad  der  blev  svaret.  Og 
dog  gjenkjendte  han  den  efter  tyve 
Aars  Forløb:  han  følte  mere,  end  han 
hørte. 

„Rid  hjem!"  lød  Alvhilds  Stemme 
nu  dæmpet,  men  tydeligt,  med  den 
gamle,  uforglemmelige  Klang.  „Hav 
Tak,  at  du  har  vaaget  over  mit  Barn; 
til  Gjengjæld  skjænkes  dig  Livet  af 
ham,  som   har  os  Begge  i  sin  Vold; 

modtag  det  af  mig  som  det  Eneste, 
jeg  endnu  veed  at  give!" 

„Lykken  gad  jeg  tigget  af  dig,  og 
Livet  vurder  jeg  lidt!"  svarede  han, 
mens  alle  hans  Ungdoms  Følelser 
stormede  ind  paa  ham  og  hans  Hjerte 
svulmede  ved  Lyden  af  Alvhilds 
Stemme.  Hans  hele  Kraft  var  i  dette 
Nu  vendt  tilbage  og  al  Frygt  som 
bortvejret;  han  svang  sig  af  Hesten, 
rev  et  Jagtspyd  ud  af  Remmen  og 
styrtede  sig  med  løftet  Od  mod  et 
Sted,  hvor  to  Tigerøine  lynede  ham 
imøde.  Men  han  traf  kun  Luften; 
Spydet  foer  ud  af  hans  Haand,  og  et 
svagt  Kvindeskrig  fik  ham  til  at  bæve. 

„Tilhage!"  hvislede  den  frygtelige 
Stemme. 

„Alvhild!  Elskede!  Viis  dig  for 
mig!"  udraabte  han. 

„Seer  du  hende,  er  du  dødsens!" 
lød  det  atter  ud  fra  Taagen. 

„Mit  Liv  for  a-t  see  dig!"  raabte 
han  og  sprang  fremad. 

„Vel!  Du  skal  faae  din  Vilje!" 
svarede  Elvekongens  Stemme.  Han 
saae  foran  sig  i  Luften  et  Blink  som 
af  et  langt  Slagsværd,  der  pludselig 
tændte  et  dæmrende  Lys  over  Stedet, 
og  Taagen  veg  som  kløvet  til  begge 
Sider.  Kun  nogle  Skridt  fra  ham 
stod  hun,  ung  og  skjøn  som  i  gamle 
Dage  og  lod  sit  sorgfyldte  Blik  hvile 
paa  ham.  I  dette  Øjeblik  vrinskede 
hans  Hest,  og  dens  Vrinsken  be- 
svaredes af  en  anden  længere  borte; 
men  en  blytung  Vægt  lagde  sig  paa 
hans  Skuldre,  og  han  følte,  at  han 
sank. 

„Skaan  ham  for  hans  Skyld,  som 
kommer  hist!"  udbrød  Alvhild  og 
strakte  bønfaldende  sine  Hænder  ud 
mod  den.  som  stod  bag  ham.  „Du 
vil  ikke  dræbe  dem  begge!" 

Der  lød  et  Raab  fra  en  ungdommelig 
Stemme.  Borgherren  følte,  at  hans 
usynlige    Fjende    slap   sit   Tag;    men 

han  svarede  ikke,  og  hans  Blik  veg 
ikke  fra  Alvhild. 

„Du  er  frelst!"  sagde  hun  med  et 
lykkeligt  Smil,  —  „Levvel!"  Hun 
traadte  tilbage,  idet  hun  løftede  sin 
Arm  og  drog  Taagen  som  et  Slør 
sammen  om  sig;  over  det  saae  han 
endnu  hendes  skjønne  Ansigt  sende 
ham  en  Afskedshilsen.  Saa  forsvandt 
det;  Taagen  hævede  sig  høit  iveiret, 
slog  ned  som  en  Bølge  og  rullede 
tilbage. 

„Fader!  Fader!"  raabte  Alv.  „Alv!" 
svarede  han  vaagnende  af  sin  Be- 
døvelse. Et  Glædesskrig  lød  ham 
imøde;  Hovslagene  hørtes  paa  Græs- 
set, og  Alv  kom  flyvende  i  Firspring 
med  sine  to  raske  Hunde  bagefter. 
Borgherrens  lange  Udeblivelse  havde 
omsider  gjort  ham  urolig,  og  han  var 
atter  stegen  i  Sadlen  for  at  opsøge 
ham;  heldigviis  havde  han  igjen  været 
ulydig,  hvad  Veien  angik. 

„Men  hvad  er  dog  dette?"   udbrød 

han,  da  han  saae  sin  Pleiefader  i 
Vand  til  op  under  Armene  og  Hesten 
sunken  i  til  Halsen.  Selv  kunde 
han  ikke  gjøre  sig  fortrolig  med,  at 
der  havde  været  Fare.  Han  hjalp 
Borgherren  op;  Hesten  vilde  ikke 
have  været  at  redde  ved  Menneske- 
kræfter;  men  det  var,  som  andre 
Hænder  end  deres  toge  et  Tag  med: 
uden  synderlig  Møie  fik  de  den 
dragen  op  af  Dyndet.  Jorden  var 
pludselig  fast,  Borgen  og  Skoven  kun 
et  Pileskud  fjerne;  snart  havde  de 
naaet  Dæmningen  og  dreiede  ind  ad 
Porten. 

Borgherren  havde  under  Ridtet  ikke 
talt  et  Ord.  „Du  kom  i  rette  Tid 
denne  Gang,"  sagde  han  endelig,  da 
han  svang  sig  af  Hesten.  „Men  vov 
aldrig  mere  at  ride  did.  Du  seer, 
hvad  der  kan  hænde.'"  lagde  han  til 
i  en  formildende  Tone.  — 

Lang  Tid  var  forløben ;  Alv  fyldte, 
selv  uvidende  om  Dagen,  sit  tyvende 

Aar.  Det  var  en  Uge  efter;  ved 
Aften  kom  han  hjem  fra  en  Vandring 
i  Skoven;  da  han  kom  midt  paa 
Dæmningen,  standsede  han  og  saae 
sig  om.  Mosen  dampede;  han  syntes 
at  kunne  see  to  funklende  Øine  foran 
sig.  En  uimodstaaelig  Følelse  rev 
ham  med;  han  gik  med  hurtige  Skridt 
ud  mod  Høien,  som  han,  respek- 
terende sin  Pleiefaders  Villie,  dog  i 
Aarviis  ikke  var  kommen  nær.  Idet 
han  nærmede  sig  den,  bleve  hans 
Skridt  saa  lette,  som  om  han  ikke 
berørte  Jorden;  han  følte  som  en 
stærk  Arm  lægge  sig  om  ham;  det 
var  den  samme  Fornemmelse,  som 
da  han  hin  Nat  under  Overfaldet  blev 
løftet  op  paa  Muren.  Det  førte  ham 
lige  ind  mod  Høiens  mørke  Skraaning, 
der  i  det  dæmrende  Skin  veg  længer 
og  længer  indad  og  dannede  en  dyb 
Gang,  hvorigjennem  et  Lyshav  trængte 
ham  imøde.  Han  følte  en  Haand 
lægge  sig  paa  sit  Hoved;  da  saae  han, 

at  han  stod  i  en  mægtig  Søilehal, 
der  var  lys  som  Dagen. 

„Her  bringer  jeg  dig  din  Søn!" 
sagde  den,  som  førte  ham. 

Foran  ham  stod  en  Kvinde  og 
bredte  sine  Arme  mod  ham;  han  saae 
sin  Moder  igjen,  guldlokket  og  fager; 
Aarene  vare  sporløst  gledne  hende 
forbi  i  denne  Luft,  hvor  ingen  Sol 
brænder  og  ingen  Frostvind  svider; 
det  var,  som  hun  havde  føiet  al 
Elvernes  Skjønhed  til  sin  egen.  I  det 
Øieblik,  Alv  følte  Elvekongens  Haand 
paa  sin  Pande,  erindrede  han  Alt 
igjen,  og  den  lange  Tid,  der  var  for- 
løben siden  hans  Barndom  i  Høien, 
forekom  ham  som  en  Drøm;  han 
kjendte  dette  Billede,  der  altid  havde 
staaet  for  ham,  men  kun  uklart  og 
dæmrende. 

„Moder!"  udbrød  han  medetjubel- 
raab  og  kastede  sig  ned  for  hende. 
„Nu  vil  jeg  altid  blive  hos  dig!" 

Hun  løftede  ham  op  og  holdt  ham 

længe  omfavnet.  „Hvis  det  er  din 
Villie,  saa  kan  det  nu  skee,"  sagde 
hun. 

Det  var  som  en  Aabenbaring,  der 
med  Et  drog  Sløret  bort  fra  Alt,  hvad 
der  laa  gjemt  i  hans  Sjæl;  og  Alt, 
hvad  han  saae  og  hørte  om  sig,  var 
ham  i  samme  Nu  fortroligt.  Elvernes 
Sprog,  der  i  Meget  er  forskjelligt  fra 
Menneskenes,  og  om  hvilket  vore 
Forfædre,  Optegnerne  af  „Alvismaal", 
vidste  ikke  saa  lidt,  der  er  tabt  i  vor 
Nutidslærdom,  —  forstod  han  plud- 
seligt af  sig  selv.  Uden  at  ville 
slippe  Alvhilds  Haand  vandrede  han 
med  hende  gjennem  Hallen;  han 
traadte  med  hende  ud  under  Portalen, 
modsat  den  Indgang,  hvorfra  han  var 
kommen;  ovenfor  den  høie  Marmor- 
trappe standsede  han  og  saae  ud 
over  det  vide  Elveland.  Det  vide, 
—  thi  Elvernes  Land  bindes  ikke  af 
det  os  kjendte  Rum  med  dets  Gjen- 
stande;  det  har  i  Forhold  til  det  ingen 

Størrelse  og  finder  ingen  Grænser  i 
det  tunge  Stof,  som  opfylder  vor 
Verden,  og  som  Elverne  kun  mærke, 
naar  de  træde  ud  af  deres  egen  Til- 
stand og  nærme  sig  Jordfladens  Be- 
boere, —  det  er  dem  en  Morskab  at 
besøge  en  fremmed  Verden,  som  det 
omvendt  er  Menneskenes,  naar  det 
en  sjelden  Gang  undes  dem  at  see 
ind  i  deres. 

Landet  bredte  sig  for  ham  i  den 
fuldeste  Dagglans;  ogsaa  Elvelandet 
har  sin  Dag  og  sin  Nat,  —  „Søvn- 
garn  men",  som  den  kaldes,  —  men 
hvis  Skiften  ikke  er  bunden  til  Solen, 
og  som  kan  være  snart  kortere,  snart 
meget  længere  end  hos  os:  man  veed, 
at  der  er  Mennesker,  der  paa  en  Nat 
i  Elvehjem  have  bortdrømt  Aar,  som 
henrandt  paa  Jorden.  Ogsaa  Elverne 
kjende  Træthed  og  trænge  til  Søvn; 
men  der  var  ingen  Træthed  hos  Alv 
i  de  Timer,  mens  han  vandrede  videre 
og  videre  i  sit  Barndomshjems  klare 

Dag,  hvor  ogsaa  Synskredsen  er  mile- 
vid, og  hvor  ogsaa  et  Fæste  foroven 
hvælver  sig  i  en  Høide,  som  Øiet 
ikke  maaler,  —  ikke  blaat  som  vort, 
men  snart  olivengrønligt  som  den 
Stribe,  vi  see  over  vor  Aftenrøde, 
snart  opalagtigt,  snart  helt  gyldent 
som  det  Skjær,  der  i  Østen  gaaer 
lige  forud  for  Solopgangen,  og  mod 
Aften  amethystfarvet,  som  den  fjerne 
Taage  i  Kimmingen  stundom  sees 
hos  os.  „Fagertag"  kalde  El- 
verne deres  Himmel;  „DrypsaT 
er  Dvergenes  Navn  derfor  som  det 
Sted,  hvorfra  Regnen  kommer;  ogsaa 
i  Elveland  falder  Regn  over  Lunden, 
men  fra  en  skyfri  Himmel,  der  kun 
synes  sølvmorsagtig  sløret  af  Draa- 
bernes  Glimten. 

Alv  kunde  ikke  blive  færdig  med 
at  see  paa  Alt,  hvad  han  kjendte  som 
sit  Eget  fra  Barn,  men  som  han  nu 
efter  Adskillelsen  gjensaae  med  andre 
Øine   end   Barnets,    og   som    nu    var 

Gjenstand  for  hans  Betragtninger  og 
Sammenligninger.  Hans  Øie  søgte 
opad  mod  det  Lys,  der  for  Elvernes 
Syn  ogsaa  som  vort  straaler  ned  fra 
oven,  og  som  lyser  med  fuldt  saa 
stærk  en  Glans.  Jeg  husker  ingen 
Sol  her  fra  min  Barndom,"  sagde 
han  til  Moderen. 

„Elvelandet  har  sit  eget  Lys,"  sva- 
rede Alvhild,  —  „ikke  fra  den  enkelte 
Sol,  som  Elvernes  Væsen  ikke  taaler, 
og  som  Dagen  igjennem  vandrer  fra 
Øst  til  Vest.  Her  stiger  Lyset  som 
en  Kreds  indtil  Middag  mod  Isse- 
stedet  og  synker  fra  den  Tid  atter 
paa  samme  Viis."  Han  fik  ikke  den 
Gang  Alt  igjen  at  see;  men  han 
mindedes  ved  hendes  Ord  grant  det 
Skjær,  som  lyser  fra  hele  Hvælvingen 
og  mod  Aften  sænker  sig  som  en 
Bølge  mod  Horizonten,  der  da  gløder 
som  en  Ring  af  Purpurlys  og  ender  i 
violfarvet  Dæmring,  som  ikke  slukkes, 
før    den    stiger  paany,  —  det    Sidste 

havde  han  fordum  aldrig  seet:  som 
Barn  havde  han  sovet,  til  hans  Mo- 
der vakte  ham  med  et  Kys,  naar  alt 
Lyset  stod  høit  om  Morgenen. 

„Jeg  troer,  at  I  har  Lys  uden 
Skygge,"  sagde  han  med  et  Smil, 
fortsættende  sine  Iagttagelser. 

„Den  sorte  Skygge,  der  tegner  Bil- 
leder som  hos  eder,  er  slet  ikke  til 
her,"  sagde  Alvhild.  „Det  er  derfor, 
at  jer  Maane  er  Elvernes  Forundring, 
naar  de  see  den  første  Gang,  og  der- 
for lokker  dens  Skin  dem  stadig  saa 
stærkt  som  noget  Uvant." 

Time  efter  Time  henrandt,  medens 
han  vandrede  videre  og  videre  uden 
et  Øieblik  at  kunne  slippe  Alvhilds 
Haand,  nu  og  da  gjørende  et  Spørgs- 
maal,  men  mest  blot  seende  og  se- 
ende med  en  Henrykkelse,  der  fatte- 
des Ord.  Skoven  og  den  vide  Natur 
var  jo  hans  Glæde  paa  Jorden;  men 
hvad  var  hin  mod  dennes  Rigdom, 
denne    Elvelandets    Skov,     hvis 

Træer  sjeldnest  ere  grønne,  men  bro- 
gede i  alle  Toner  af  Gyldent  og  Kob- 
berrødt, og  som  mest  ligner  vor  Ef- 
teraarsskov,  dog  ikke  som  den  paa 
Løvfaldets  Grænse  og  halvt  afbladet, 
men  frodigt  voxende  videre  og  udfol- 
dende Blomster,  hvis  Farvepragt  straa- 
ler  mellem  det  mattere  Løv,  ofte  blot 
med  blændende  Hvidhed  eller  med 
et  forunderligt  sløret,  ligesom  selv- 
lysende Graa,  -  saaledes  viste  de 
sig  ialtfald  ved  første  Blik  for  Alv. 
Men  efterhaanden  som  hans  Syn 
gjenvandt  sin  Fortrolighed  med  dem, 
opdagede  han  i  mange  af  dem  under- 
fulde Farver,  som  han  aldrig  havde 
seet  paa  Jorden. 

„Hvad  er  det  for  en  Lød?"  spurgte 
han,  visende  paa  en  af  dem. 

„, Lys  lig'  hedder  den  i  Elvespro- 
get," svarede  Alvhild,  og  ,bjert'" 
hun  pegede  paa  en  anden  Blomst 
—  „kaldes  denne;  ,blak'  og  ,glo' 
siges   om   andre,   som    jeg   skal  vise 


ELVEBLOD  63 


dig;  Menneskets  Øie  kjender  dem 
ikke  og  kan  ikke  see  dem." 

Han  gik  fra  Træ  til  Træ,  fra  Busk 
til  Busk;  hans  Blik  fortabte  sig  i 
Gjensynet  af  disse  Væxter,  hvis  For- 
mer ere  saa  mangfoldigt  flere  end 
Jordens,  snart  som  vort  Havs  Alger, 
snart  som  vidt  forgrenede  Fjer,  — 
med  Stammer,  der  snart  ere  som 
store,  slanke  Grankogler,  snart  ynde- 
fuldt snoede  som  vore  Snerler,  men 
her  stærke  nok  til  at  bære  sig  selv, 
—  og  med  Løv,  der  snart  er  som 
fine  Kniplinger,  snart  lignende  Som- 
merfugle, der  sidde  i  Rader  paa  Grene 
med  udbredte  Vinger,  snart  som  fine 
Vifter,  der  ved  Daggry  folde  sig  ud 
og  ved  Aften  igjen  slaaes  sammen. 

Alt  var  underfuldt,  Luften,  Jorden 
med  dens  Væxter,  —  der  var  ingen 
Ende  derpaa;  han  fulgte  Bækkens 
Løb  og  kom  ned  til  Søen;  en  Flok 
af  slanke,  hvide  Elvepiger  boltrede 
sig  i  Badet;  idet  de  Kommende  nær- 

mede  sig,  smuttede  de  smaaleende 
fra  det  altfor  gjennemsigtige  Vand 
ind  imellem  de  gyldne  Siv.  Han 
stod  hensunken  i  Beskuelsen  af  dette 
Vand,  som  tindrer  diamantagtigt,  snart 
lysende,  snart  sortnende  stærkere  end 
vort,  og  viser  sig,  hvor  Dybden  til- 
tager eller  hvor  Lyset  falder  svagere, 
spillende  med  Ædelstenes  Farver, 
snart  som  Smaragd  og  Sapphir,  snart 
rubinlignende,  ofte  skiftende  i  et 
Blink,  hvor  en  Baad  glider  derover 
eller  noget  Forbigaaende  mørkner 
dets  Gjenskin. 

„Ogsaa  Vandet  er  her  anderledes!" 
sagde  han  studsende. 

„.Trægvove'  kalde  Elverne  Van- 
det paa  Jorden,"  sagde  Alvhild, 
„hvorpaa  de  træde  uden  at  synke  og 
uden  at  det  skjælver  ved  deres  Trin. 
I  dette  seer  du,  at  de  boltre  sig  som 
Fiske." 

Men  da  Natten  paa  Jorden  led   og 
Dagen    der    var    ved    at    bryde    frem. 

kom  der  en  forunderlig  Uro  over 
Alv.  Han  kunde  ikke  blive;  han 
maatte  tilbage  igjen  og  see  den  vante 
Verden,  inden  han  skiltes  fra  den. 

„Gaa  da,"  sagde  Alvhild  sørgmodigt. 
„Mod  din  Villie  kan  jeg  ikke  holde 
dig  tilbage;  jeg  veed,  at  der  kan  gives 
stærkere  Baand  end  dem,  der  binde 
dig  til  mig,  og  for  dem  raader  du 
alene." 

„Hvad  mener  du,  Moder?"  spurgte 
Alv. 

„Du  maa  kjende  dem  selv,"  lød 
hendes  Svar. 

Alv  rystede  paa  Hovedet.  „Jeg  kjen- 
der  dem  ikke,"  svarede  han. 

„Des  bedre  for  mig,"  sagde  hans 
Moder.  „Men  husk,  at  det  var  Ny- 
maane  igaar,  og  kun  til  Nyet  atter 
tændes,  kan  du  vende  tilbage  til  mig. 
Kommer  du  senere,  er  Høien  lukket 
og  du  for  stedse  bunden  til  Jorden." 

Alv  tilsvor  sin.  Moder  at  komme 
igjen.  Han  traadte  ud  af  Høien;   me- 

dens  han  gik  hen  over  Grønsværen 
havde  han  en  Følelse  af,  at  han  var 
traadt  ud  af  sit  Legeme,  og  at  det 
alene  var  hans  Sjæl,  som  var  paa 
Vandring.  Da  stod  Solen  op;  han 
stod  netop  paa  den  samme  Plet,  hvor 
han  om  Aftenen  var  standset,  og  knu- 
gede begge  sine  Hænder  mod  Pan- 
den. 

„Var  det  en  Drøm,  og  er  den  alle- 
rede forbi?"  tænkte  han.  „Gid  jeg 
kunde  drømme  den  om  igjen!u 

Men  medens  han  med  langsomme 
Skridt  gik  videre,  traadte  alle  Bille- 
derne for  ham  frem  med  en  Klarhed, 
der  overtydede  ham  om,  at  Drømmen 
havde  været  Virkelighed. 

Borgen  var  endnu  ikke  vaagnet,  og 
Vindebroen  var  optrukken,  han  gad 
ikke  ved  Dagslys  gaae  ind  ad  sin 
egen  Vei,  men  vendte  om  og  gik  ud 
i  Skoven,  hvor  han  kastede  sig  under 
et  Træ  og  sov.  Det  var  Middag,  da 
han  vaagnede  og  begav  sig  hjem;  paa 

Broen  stod  en  Skikkelse  lænet  ud 
over  dens  Rækværk;  det  var  hans 
Pleiesøster  Malfred.  Hun  saae  ham 
ikke  strax;  han  standsede  et  Øieblik 
for  i  Taushed  at  betragte  hende,  - 
Noget,  som  aldrig  var  hændet  ham 
før.  Først  da  blev  han  opmærksom 
paa  hendes  sjeldne  Skjønhed.  Noget 
mere  Forskjelligt  fra  den,  der  nogle 
Timer  før  havde  opfyldt  ham,  kunde 
ikke  tænkes.  Malfred  var  mørkhaaret 
og  brunøiet,  og  hendes  Lød  havde 
Sundhedens  varme  Tone;  men  i  Fin- 
hed gav  den  ikke  hans  Moders  Noget 
efter,  og  Skikkelsens  jomfruelige  At- 
tenaars-Ynde  behøvede  lige  saa  lidt 
at  frygte  Sammenligningen. 

„Malfred!  hvor  er  du  væn!"  brød 
han  paa  een  Gang  ud  og  gjorde  et 
Spring  hen  imod  hende. 

Malfred  vendte  sig  pludseligt  imod 
ham  og  stirrede  paa  ham  med  vidt- 
opspilede  Øine  uden  at  tale;  saa  skjød 
Blodet  hende  op  i   Kinderne,  og  hun 

blev  rød  lige  op  til  Tindingerne.  Selv 
stod  Alv  forskrækket  ved  den  Over- 
svømmelse af  Rødme,  som  han  havde 
anrettet;  det  var  første  Gang  i  hans 
Liv,  at  han  voldte  Sligt  hos  den,  hvem 
han  altid  havde  betragtet  som  en  Sø- 
ster Det  var  ham  i  Øjeblikket,  som 
han  i  lange  Tider  ikke  havde  seet 
hende,  og  det  var  første  Gang  han 
saae  hende  med  den  bestemte  Følelse 
af,  at  hun  ikke  var  det.  Og  det  var 
første  Gang,  han  opdagede,  at  hun 
ikke  mere  var  et  Barn:  under  hans 
Fraværelse  havde  hun  paa  en  Nat 
sovet  sig  voxen  i  hans  Øine. 

Og  han  følte  Andet  og  Mere.  De 
To  havde  gjennem  hele  deres  Liv 
levet  sig  ind  i  hinandens  Tanker  og 
havt  dem  fælles;  det  var  første  Gang, 
at  Alv  havde  oplevet  Noget,  hvori 
han  ikke  kunde  indvie  hende.  Der 
var  Ingen,  der  havde  tænkt  paa  at 
adskille  dem,  og  den  gjensidige  Fø- 
lelse af,   at  de  vare   hinanden  uund- 

værlige,  havde  desaarsag  Alv  aldrig 
klaret  sig.  Vistnok  var  Malfred  den 
af  dem,  der  følte  mest  deraf,  baade 
som  den  i  Følelser  tidligst  Udviklede, 
som  den,  der  af  de  To  beundrede 
den  Anden  mest,  og  som  den,  der 
mest  samlede  sine  Tanker  om  en  en- 
kelt Gjenstand  istedenfor  at  lade  dem 
sværme  ud  i  det  Blaa.  At  de  tilhørte 
hinanden,  og  at  Intet  var  naturligere, 
end  at  de  vedblev  at  gjøre  det  for 
Livet,  var  hos  hende  blevet  en  ube- 
vidst Fornemmelse,  som  det  ogsaa 
var  deres  Pleiefaders  stiltiende  Ønske 
og  Forventning.  Og  Fornemmelsen 
var  hos  hende  bleven  saa  meget  stær- 
kere, som  hun  til  nu  hos  Alv  ingen 
Forstaaelse  havde  mærket  deraf. 

„Hvordan  taler  du,  og  hvordan  er 
det,  du  seer  paa  mig?"  sagde  hun 
bebrejdende  efter  en  længere  Taus- 
hed,  da  Alv  vedblev  at  stirre. 

„Har  jeg  aldrig  seet  paa  dig  før?" 

lo  Alv  lidt  forlegen,  forsøgende  at 
slaae  Sagen  hen  i  Spøg. 

„Nei!"  svarede  hun  skarpt  og  med 
Eftertryk,  og  Alv  saae  Noget  glindse 
i  hendes  Øine,  idet  hun  kort  vendte 
sig  fra  ham  og  med  hurtige  Skridt 
gik  ind  ad  Porten. 

Alv  stod  forstenet;  det  var,  som 
blev  for  anden  Gang  i  dette  Døgn  et 
Slør  pludselig  trukket  fra  Noget,  der 
laa  skjult  i  hans  Indre;  og  han  følte, 
at  han  havde  sagt  sin  Moder  en 
Usandhed,  naar  han  ikke  vilde  vide 
af  noget  Baand,  som  bandt  ham  til 
Jorden.  Saa  skyndte  han  sig  efter 
Malfred  for  at  faae  hendes  Tilgivelse 
ved  fremdeles  at  sige  hende  Daar- 
skaber  af  en  mellem  dem  til  nu 
ukjendt  Art. 

Han  traf  hende  staaende  ved  Brøn- 
den midt  i  Gaarden.  og  det  varede 
ikke  længe,  før  han  havde  forjaget 
Skyen    fra    hendes    Ansigt.     Da    hun 

igjen  vendte  det  imod  ham,  saae  han 
et  Udtryk  af  Forbauselse  derpaa. 

„Hvad  er  det  for  en  Pragt,  du  har 
paa  Hovedet?"  spurgte  hun. 

Alv  tog  sin  Hue  af  og  saae  selv 
med  Forundring,  at  den  var  oversaaet 
med  smaa  Diamanter.  Han  huskede, 
at  han  havde  staaet  med  den  i  Haan- 
den  ved  et  af  de  smaa  Fald,  som 
Bækken  i  Elvelandet  dannede,  og  at 
den  havde  stænket  en  Regn  af  fine 
Draaber  derpaa. 

,,Noget  Smukkere  kan  jeg  vel  byde 
dig,"  svarede  han  og  rystede  med  en 
overmodig  Følelse  af  den  Rigdom, 
hvorover  han  raadede,  Diamanterne 
ned  i  Brønden. 

Med  det,  som  den  Morgen  var  skeet 
mellem  ham  og  Malfred,  var  der  tændt 
en  Brand  i  hans  Sjæl,  som  ikke  kunde 
slukkes,  men  som  dog  ikke  havde 
naaet  sin  fulde  Styrke:  foreløbig  havde 
han  jo  Frist  til  at  betænke  sig.  Ved 
Aften,    da  Alt  var  til  Ro,   svang    han 

sig  over  Muren  og  gik  ti L  Høien, 
som  fra  nu  altid  var  ham  aaben.  Alt 
var  ham  nyt  og  vidunderligt,  skjøndt 
han  følte  sig  hjemme  i  Elvelandet 
som  i  sit  rette  Element,  og  det  op- 
slugte ham  helt,  saa  at  der  neppe 
der  levnedes   ham  Tanke   for  Andet. 

„Det  er  Magten  over  alt  det  Skjulte 
i  Naturen,  som  fængsler  mig,  og  som 
altid  har  været  min  Drøm!"  sagde 
han  til  Moderen. 

„Den  kan  kjøbes  for  dyrt,"  svarede 
Alvhild  tungsindigt.  „Og  jeg  har 
kjøbt  den  for  dyrt." 

Helt  var  Malfred  dog  ikke  forsvun- 
den af  hans  Bevidsthed.  „Jeg  har  en 
Pleiesøster,"  sagde  han;  „giv  mig  et 
Smykke  med  til  hende;  Perler  har 
altid  været  hendes  Lyst." 

De  vare  standsede  paa  Engen ;  Alv- 
hild pegede  paa  en  lilieagtig  Blomst, 
som  voxede  der  i  Mængde.  Paa  Jor- 
den kaldes  den  „Keiserkrone"  efter 
dens  Form;   i  Elveland   er   den   syv- 

bladet  og  kaldes  af  en  anden  Grund 
„Perlemaar".  „Hold  din  Haand  under 
og  ryst  den,"  sagde  hun. 

Alv  gjorde,  som  hun  sagde,  og  syv 
klare  Perler  trillede  ned  i  hans  Haand  ; 
han  gik  fra  Blomst  til  Blomst,  til  han 
havde  Haanden  fuld. 

„Disse  Perler,"  sagde  Alvhild,  „ere 
endnu  voxbløde;  men  efterhaanden 
hærdne  de,  og  i  eders  Dagslys  blive 
de  haarde  som  andre."  Hun  tog  et 
langt,  haarfint  Græsstraa  og  drog  dem 
forsigtigt  en  for  en  derpaa,  som  Børn 
gjøre  ved  Skovjordbær.  „Tag  dem 
saadan  med  dig,  og  drag  dem  siden 
paa  en  Traad,"  sagde  hun.  „Men 
kom  vel  i  Hu,  at  det  er  Elveperler; 
og  Elvegaver  virke  ofte  paa  Sindet 
hos  den,  som  bærer  dem.  Somme 
gjøre  de  muntre,  Andre  nedslagne, 
alt  eftersom  deres  indre  Frændskab 
med  vor  Verden  er." 

Alv  kom  om  Morgenen  hjem  med 
et  Smykke,   hvis  Mage  man  dengang 

skulde  søge  i  de  nordiske  Riger.  Selv 
var  han  straalende  af  Glæde,  mens 
han  bar  det,  —  om  det  nu  var  Per- 
lernes Virkning  eller  Tanken  om, 
hvor  henrykt  Malfred  vilde  blive. 
Vanskeligheden  var  kun  at  skulle 
give  Borgherren,  for  hvem  Gaven 
ikke  kunde  skjules,  en  antagelig  For- 
klaring paa,  hvorfra  de  skrev  sig; 
men  her  kom  et  Tilfælde  ham  til 
Hjelp.  Blandt  Malfreds  faa  fædrene 
Eiendele  befandt  sig  et  lille  Smykke- 
skrin. Der  var  ingen  Nøgle  til  det, 
og  det  havde  ikke  været  til  at  aabne, 
hvad  man  ikke  havde  ænset  stort, 
da  det  aabenbart  var  tomt,  og  da 
Malfred  ikke  heller  havde  Skatte  til 
at  gjemme  i  det.  En  Gang  for  ikke 
længe  siden  havde  dog  Alv,  hvem 
alle  slige  Opgaver  interesserede,  ved 
et  heldigt  Greb  fundet  dets  skjulte 
Mechanisme;  han  havde  aabnet  det 
og  ganske  rigtig  fundet  det  tomt;  til- 
fældigt  havde   han   glemt  at   Fortælle 

den  ret  interesseløse  Opdagelse.  At 
gjemme  Perlerne  i  Skrinet,  indsvøbte 
i  et  Stykke  Silke,  var  et  Øiebliks 
Sag,  og  endnu  samme  Dag  fik  han 
Leilighed  til  i  Malfreds  Nærværelse 
at  lege  med  det  og  faae  Laaget  til  at 
springe  op.  Hun  var  henrykt,  og  han 
besad  Resignation  nok  til  ikke  at 
røbe  sig  som  Giver;  den  Tak,  han, 
fik  som  Finder,  var  rigelig  nok  til  at 
holde  ham  skadesløs. 

En  Uge  var  forløben;  han  stod  ved 
Aftentid  i  Borggaarden;  da  kom  Mal- 
fred  styrtende  hen  til  ham,  forgrædt 
og  skjælvende. 

„Tag  dine  Perler  igjen!"  sagde  hun 
og  trykkede  ham  Smykket  i  Haanden, 
som  om  hun  var  ved  at  brænde  sig 
paa  det.     „Jeg  tør  ikke  eie  det!" 

„Hvad  fattes  dig?"  spurgte  Alv. 

„Der  er  Trolddom  ved  dem,"  sva- 
rede hun.  „Gang  efter  Gang  har  jeg 
nu  prøvet  at  gaae  med  dem;  men 
hver  Gang  gribes   jeg  af  en    forfær- 


76  Kl.VF.Bl.OD 

delig  Angst,  som  voxer  og  voxer,  og 
som  jeg  ikke  bliver  kvit,  for  jeg  tager 
Halsbaandet  af;  saa  er  den  borte  med 
det  Samme.  Og  jeg  synes,  naar  jeg 
har  det  paa,  at  Alt  omkring  mig  er 
anderledes:  jeg  seer  Noget  bag  ved 
Alt,  som  jeg  ellers  ikke  seer." 

„Hvad  seer  du?"  spurgte  han 
spændt. 

„Jeg  veed  ikke,"  var  Svaret,  „og 
kan  ikke  fortælle  det;  det  er  som 
Noget,  der  vil  skille  mig  ved  Alt,  jeg 
har  kjært.  Tag  Perlerne  igjen;  de 
ere  komne  fra  dig,  hvor  du  saa  har 
dem  fra.  Det  Menneske,  der  seer 
Mer  end  Andre,    bliver  aldrig  glad." 

Hun  havde  vendt  sig  og  var  ilet 
bort.  Alv  var  bleg  som  et  Lig;  han 
gik  ud  paa  Broen  og  lod  Smykket 
falde  i  Graven;  det  lød,  som  naar 
smeltet  Bly  gydes  i  Vand.  Saa  gik 
han  hurtigt  tilbage;  han  vilde  søge 
Malfred.  tilstaae  hende  sin  Kjærlighed 
og  sige  hende  Alt. 

Men  ved  Opgangen  til  Trappen 
standsede  han;  foran  ham  drog  en 
usynlig  Haand  en  Skranke  i  Luften: 
videre  kunde  han  ikke  komme.  Han 
følte,  at  Ord  ikke  klarede  Sagen : 
mellem  ham  og  hende  var  en  Mur, 
som  ikke  engang  hans  Kjærlighed 
kunde  sønderbryde.  Kun  i  det  Ydre 
tilhørte  de  den  samme  Kreds;  deres 
virkelige  Verdener  vare  to  forskjellige, 
og  den.  hvori  han  følte  sig  hjemme 
og  som  Herre,  fyldte  hende  kun  med 
Rædsel.  Og  den  Magt,  hvormed  den 
drog  ham,  var  for  vældig:  end  ikke 
for  hendes  Skyld  kunde  han  opgive 
den.  Allerede  faldt  Duggen,  og  hans 
Moder  vinkede  ham  ud  til  Høien,  — 
hans  unge,  skjønne  Moder,  for  hvem 
han  var  Alt,  og  hvis  Sjæl  var  stemt 
med  hans  som  ingen  Andens;  han 
vidste,  at  i  det  Øieblik,  han  tilstod 
Malfred  sin  Kjærlighed,  havde  han 
bortkastet  sin  Fædrenearv,  lukket  sit 

Fædrenerige    for   sig    —   han   vendte 
sig  og  gik  ud  over  Mosen. 

Man  veed,  at  Elverne  ere  Mestre 
i  Strengeleg;  og  om  vor  Jords  ypper- 
ste Kunstnere  i  Brugen  af  Violinen 
er  til  de  seneste  Tider  mer  end  een 
Gang  blevet  sagt,  at  Elverne  eller 
deres  Frænder,  Dverg  og  Nok  have 
lært  dem  de  Greb  og  Strøg,  hvormed 
de  overtræffe  Andre.  I  vore  Dage 
have  Menneskene  vistnok  sluttelig 
lært  saa  Meget  fra  hin  Side  og  have 
i  Tidens  Løb  opfundet  saa  Meget  af 
Instrumenter  og  Sammenvirkninger, 
at  de  ad  andre  Veie  kunne  rivalisere 
med  dem.  Men  i  hine  Tiders  tarve- 
lige Tonekunst,  hvor  Melodien  var 
lidet  udviklet  og  hvor  Harmonier  vare 
ukjendte,  var  Elvesangen  og  Elve- 
spillet Noget,  som  ingen  menneskelig 
Phantasi  kunde  drømme,  og  hvis 
Magt  over  Menneskesindet  ved  Mod- 
sætningen til  det  Kjendte  var  end 
mere  overvældende  end  nu. 

Alv  sad  hos  sin  Moder  og  lyttede 
til  en  Strengeleg,  der  blev  slaaet  for 
dem;  selv  var  han,  som  fortalt,  øvet 
i  Kunsten,  som  den  fandtes  hos 
Mennesker.  „Mon  jeg  kan  lære  at 
lege  som  I?"  havde  han  spurgt. 

„Noget  læres;  Noget  maa  være 
medfødt,"  svarede  Alvhild.  „Du  kan 
jo  prøve." 

Hun  havde  taget  Harpen  og  viist 
ham  Grebene,  og  han  viste  sig  lære- 
nem nok:  efter  faa  Forsøg  kunde  han 
gjengive  det  Hørte.  „Du  har  lettere 
ved  det,  end  jeg  havde,"  sagde  hun: 
„du  er  ikke  for  Intet  din  Faders  Søn; 
du  har  det  rette,  blaa  Elveblod." 

Han  var  atter  den  følgende  Dag 
hjemme  paa  Borgen;  han  sad  hos 
Malfred  og  havde  taget  Harpen  ned. 
som  det  altid  havde  været  hendes 
Glæde  at  høre,  naar  han  slog  den. 
Han  havde  sunget  Vise  efter  Vise; 
hans  Tanker  svævede  langt  bort,  og 
mens  hans  Fingre  løb  over  Strengene, 

kom  ham  uvilkaarligt  paa  Læberne 
den  lille,  drømmende  Strophe,  der 
saa  forunderligt  maler  Længselen,  og 
som  er  glemt  i  Danmark,  men  anden- 
steds i  Norden  husket: 

Fremad  over  Fjorden 
Fagre  Snekker  staae; 
Glad  er  ikke  den  i  Hu, 
Maa  efter  Anden  traae. 

Alvhild  havde  sagt  ham,  at  han 
maatte  vogte  sig  vel  for  at  lade  No- 
gen paa  Jorden  høre  de  Toner,  som 
han  havde  lært  hos  hende;  men  som 
han  tankeløst  legede  videre  uden  at 
synge,  listede  Mere  og  Mere  af  Elve- 
sangen sig  ind  i  hans  Spil ;  det  rev 
ham  selv  med  som  en  Beruselse,  og 
tilsidst  dirrede  hele  dens  Lidenskab 
med  dens  Længsel  og  dens  daarende 
Styrke  i  Strengene. 

Malfred  havde  lyttet  til,  først  be- 
tagen og  henreven;  men  efterhaanden 

blegere  og  blegere;  tilsidst  foer  hun 
op  med  et  Angstskrig  og  styrtede, 
samlende  sig  med  en  Kraftanstren- 
gelse, ud  af  Stuen. 

Alv  var  ilet  efter  hende;  han  fandt 
hende  paa  hendes  Kammer,  hvor  hun 
laa  paa  Knæ  foran  Sengen  med  An- 
sigtet i  Hænderne. 

„Du   maa   aldrig   spille   saadan  for 
mig,"  sagde  hun,   opløst  i  Graad,  - 
„naar  du  ikke"  — 

„Hvilket?"  spurgte  Alv. 

„Gaa!  Gaa!"  bad  hun,  —  „og  lad 
være  at  spørge  mig!" 

Alv  gik  uden  at  tale,  og  Malfred 
lod  sig  den  Dag  ikke  mere  til  Syne. 
Det  var  Nat,  og  Alt  var  gaaet  til  Ro; 
han  kunde  ikke  sove,  men  sad  i 
Maaneskjæret  ene  paa  sit  Kammer. 
Strengelegen  havde  altid  været  hans 
Trøst  og  Adspredelse  i  bekymrede 
Øjeblikke;  han  tog  Harpen  og  slog 
den  ganske  sagte.  Det  var  atter  Elve- 
sangens Toner;    men    hans    Dør   var 

jo  lukt,  og  Ingen  lyttede  nu  til  Spil- 
let. 

En  Lyd  udenfor  Døren  fik  ham  til 
at  fare  sammen;  han  anspændte  sit 
Øre  og  syntes  at  høre  en  sagte  Hul- 
ken. Han  listede  sig  hen  og  aabnede 
forsigtigt;  sammensunken  mod  Dør- 
karmen laa  i  det  svage  Lysskjær  en 
hvid  Skikkelse,   - 

„Aabenhoved  og  barefod, 
I  Silkesærk  alene,"  - 

ganske  som  det  hedder  i  Folkevisen, 
blot  med  Fradragelse  af  Silken. 

„Malf'red!"  udbrød  han  forfærdet. 

„Det  baader  ikke,  at  du  lukker  din 
Dør,  naar  du  leger,"  stønnede  hun 
og  saae  op  med  et  hjelpelost  Blik, 
„i eg  maa  komme  alligevel." 

Han  løftede  hende  op  fra  Gulvet; 
idet  han  holdt  den  Elskede  i  sine 
Arme  og  gjennem  det  tynde  Klæd- 
ningsstykke   følte    det    unge,    varme 

Legeme,  som  overgav  sig  uden  Mod- 
stand, skjød  for  et  Øieblik  en  Ild- 
strøm gjennem  hans  Aarer,  og  hans 
Aandedræt  blev  stakket.  Men  det 
var  kun  et  Øieblik;  saa  bar  han 
hende  forsigtigt  med  lydløse  Skridt 
ad  Høieloftssvalen  tilbage  til  hendes 
Kammer,  lagde  hende  paa  Sengen  og 
drog  Tjelden  over  hende.  Endnu  et 
Øieblik  stod  han  stille  ved  Leiet;  et 
Ord  svævede  paa  hans  Læber;  men 
det  blev  usagt,  som  det  pleiede. 

„Sov  nu  godt,  lille  Søster!'"  sagde 
han  kun  blidt  og  kyssede  hende  paa 
Panden. 

Saa  gik  han  tilbage  paa  sit  Kam- 
mer; han  tog  Harpen,  og  med  et 
voldsomt  Greb  sprængte  han  alle 
Strengene,  før  han  kastede  sig  paa 
sit  Leie. 

Det  led  mod  Enden  af  det  skjæb- 
nesvangre  Maaneskifte;  mere  og  mere 
lagde  Afgjørelsens  Vægt  sig  blytung 
over   de   To,   om    hvis   Skjæbne    det 

gjaldt;  Ingen  af  dem  var  mere  den 
Samme  som  før.  Ogsaa  Borgherren 
var  taus  og  forstemt;  Alvs  stadige, 
langvarige  Udeblivelse  om  Natten  var 
ikke  undgaaet  hans  Opmærksomhed, 
og  han  havde  sine  egne  Tanker  der- 
ved. En  Dag  skulde  han  faae  Be- 
kræftelse paa  dem. 

Det  var  lige  efter  Solnedgang;  Alv 
og  Malfred  sade  i  Loftet;  de  pleiede, 
naar  de  talte  sammen,  at  gaae  uden- 
om, hvad  der  fyldte  dem  Begge,  og 
Enhver  af  dem  bestræbte  sig  for  at 
vise  den  Anden  et  smilende  Ansigt. 
De  havde  vexlet  nogle  ligegyldige 
Ord;  Malfred  reiste  sig  og  gik  ud 
paa  Svalen.  „Kom  herud,  og  se  Maa- 
nen!"  sagde  hun. 

Alv  fulgte  efter;  det  var  Fuldmaane; 
den  var  netop  staaet  op  og  stod  i  det 
blaanende  Rosenskjær,  som  stundom 
sees  modsat  Solnedgangen,  lige  over 
Skovtoppene  som  et  matgyldent 
Skjold    uden    endnu  at  kaste  Skygge. 

„Hvor  er  den  skjøn  i  Kveld!"  sagde 
Malfred. 

Alv  stod  taus  ved  Siden  af  den 
Intet  anende  Gienstand  for  hans 
Følelser  og  saae  med  et  drømmende 
Blik  paa  den  lysende  Skive,  hvis 
fyldte  Runding  truende  meldte  ham, 
at  nu  var  den  halve  Frist,  han  havde 
til  Betænkning,  forløben.  Og  uden 
at  han  tænkte  derover,  faldt  de  Ord 
ham  pludseligt  ud  af  Munden:  „„Aar- 
tæller"  kaldes  den  i  Elvehjem." 

„Hvad  siger  du?"  lød  i  samme  Nu 
Borgherrens  Stemme  bag  dem  med 
Udtrykket  af  et  Sindsoprør,  som  Ingen 
af  dem  til  nu  havde  seet.  „Hvor  har 
du  lært  det  Ord?"  vedblev  han,  da 
Alv  forvirret  taug,  og  saae  ham  ind 
i  Øinene  med  et  lynende  Blik.  Alv 
taug  fremdeles :  lyve  kunde  han  i 
Øieblikket  ikke. 

„Jeg  har  varet  dig  tidt  nok",  sagde 
Borgherren,  „og-  jeg  gjør  det  nu  for 
sidste  Gang.    Mærk  dig  det  nu:  sætter 

du  nogensinde  din  Fod  der,  er  du 
ikke  mere  min  Søn!"  Han  vendte 
sig  kort  og  gik  bort.  Alv  stod  endnu 
uden  at  tale,  og  en  Kamp  afspeilede 
sig  i    hans   Ansigt. 

„Alv!  Alv!"  udbrød  Mal  fred  for- 
færdet med  en  pludselig  Anelse. 

Alv  greb  sig  med  begge  Hænder 
til  Hovedet,  en  Tanke  foer  i  dette 
Øieblik  som  et  Lyn  gjennem  hans 
Hjerne:  han  havde  en  Gang  før  hørt 
dette  Udraab  af  en  Kvindestemme, 
som  søgte  at  kalde  ham  tilbage  fra 
en  anden  Verden.  Han  vendte  sig 
for  at  tale:    nu  maatte  Ordet  siges. 

Men  Malfred  var  forsvunden;  hun 
havde  fulgt  Borgherren.  Og  da  de 
næste  Gang  mødtes,  var  der  atter  et 
Segl  for  hans  Mund. 

Fristen  var  ved  sit  Udløb.  I  Høien 
havde  Alv  været  tidt,  mere  end  een 
Gang  med  det  Forsæt  at  blive;  men 
henad  Morgenstunden  rev  han  sig 
stadig  los;  det  var,  som  hans  Hjerte- 

slag  altid  sikkert  talte  Timernes 
Forløb  paa  Jorden.  Nu  var  Tiden 
nær,  da  Loddet  uundgaaeligt  maatte 
kastes. 

Stormen  i  hans  Sjæl  var  stegen 
med  hver  Dag,  og  der  var  kommen 
en  aldrig  hvilende  Længsel  i  hans 
Sind.  Han  følte  sig  stadig  dragen 
til  Elvernes  vide  Verden  og  fra  den 
igjen  tilbage  til  den  lille,  som  han  nu 
grant  vidste,  at  han  eiede  i  Malfred; 
—  paajorden  og  Menneskelivet  havde 
han  let  kunnet  give  Afkald.  Og 
begge  drog  ham  med  lige  Styrke; 
stadig  længtes  han  derhen,  hvor  han 
ikke  var.  Derfor  blev  hans  Mund 
overfor  Malfred  lukket  til  det  Sidste; 
intet  Elskovsord  havde  hun  hørt  af 
hans  Læber,  skjøndt  hans  Stemme- 
klang,  hans  Blik  og  al  hans  Færd 
tydeligt  nok  havde  sagt  hende  Sand- 
heden. 

Aftenen  var  kommen;  det  var  den 
sidste    før    Nymaane.      Tage    Afsked 

kunde  han  ikke;  men  han  havde  til 
det  Sidste  ikke  kunnet  eller  villet 
tænke  Tankerne  til  Bunds,  og  endnu 
havde  han  jo  en  Nat  til  Vaklen.  Til 
Elverne  maatte  han,  hvad  der  saa  end 
skulde  skee.  Han  ilede  ned  gjennem 
Porten  og  ud  over  Broen.  Der  stand- 
sede han  et  Øieblik  ved  Randen  af 
Mosen  og  saae  sig  om.  For  første 
Gang  stillede  Valget  sig  for  ham 
i  hele  dets  forfærdelige  Klarhed 
som  et  Sværd,  der  vilde  kløve  hans 
Hjerte  i  to:  han  følte,  at  hvad  han 
end  valgte,  vilde  Naget  ikke  kunne 
stilles. 

Egnen  havde  aldrig  forekommet 
ham  saa  skjøn  som  nu.  Det  var  en 
Aften  i  Foraaret;  Borgens  Hovedtaarn 
tegnede  sig  skarpt  mod  den  mørknede 
Himmel;  Lysbuen  stod  over  Skov- 
toppene, men  Himlen  var  endnu  tæt 
besaaet  med  Stjerner,  —  de  Stjerner, 
der  høre  til  de  faa  Skjønheder  paa 
Jorden,    som    Elvelandets    altid    lyse 

Nat  ikke  har.  Nattergalen  var  alt 
begyndt  at  synge,  og  dens  Sang  gjen- 
lød  over  Mosen;  han  spurgte  sig  selv, 
om  den  mon  alt  sang  for  en  Mage, 
der  laa  paa  Reden,  eller  den  som 
han  sukkede  i  Længsel  efter  en,  den 
tænkte  at  vinde. 

„Hvad  gjør  du  her?"  spurgte  en 
Stemme.  Det  var  hans  Pleiefader, 
der  tilfods  kom  hjem  fra  en  mindre 
Jagtudflugt.  „Følg  med!"  sagde  han 
kort. 

Alv  var  et  Øieblik  i  Begreb  med 
at  lystre  Budet  som  et  afgjørende 
Vink  i  et  Nu,  hvori  han  selv  vaklede. 
Han  kastede  et  Blik  ud  over  Mosen  i 
Retning  af  Høien,  —  der  stod  Elve- 
kongen, ikke  taaget  og  utydelig,  som 
han  pleiede  at  vise  sig  i  Jordens  Luft. 
men  klar  og  mægtig  i  sin  fulde  Maje- 
stæt, med  Kronen  om  Panden,  der 
funklede  som  Tusinder  af  slebne 
Diamanter,  med  Kaaben,  der  syntes 
vævet  af  Nordlysflammer,  og  med  det 

luende  Blik.  Han  loftede  Armen  og 
vinkede. 

Jeg  kan  ikke!"  udbrød  Alv  og 
satte  med  et  Spring  fra  Dæmningen 
ned  paa  Mosen.  Borgherren  stod  et 
Øieblik  som  lynslagen;  Forfærdelse 
greb  ham  ved  Synet  af  Elvekongen; 
Alv  var  ham  allerede  et  godt  Stykke 
paa  Afstand. 

„Alv!  Alv!"  raabte  han  i  den  vildeste 
Smerte  og  Harme.  „For  sidste  Gang 
besværger  jeg  dig:  vend  om!  End 
er  Tid:  vælg  mellem  ham  og  mig!" 

„Jeg  kan  ikke!  Jeg  maa  — !"  sva- 
rede Alv  endnu  en  Gang  uden  at 
vende  sig,  fortsættende  sine  ilende 
Fjed. 

„Saa  har  du  valgt!"  raabte  Borg- 
herren og  rev  ude  af  sig  selv  en  Pil 
af  sit  Kogger.  „Tag  det  til  Afsked!" 
Og  Strengen  hvinede. 

Men  rundt  om  Hoien  laa  i  en  vid 
Kreds  over  Mosen  en  lysende  Ring 
som    en   Sølvkrans,    og  Alv   skred    i 

dette  Øieblik  netop  igjennem  den. 
Borgherren  saae  i  Lyset  af  den  Pilen 
ramme;  men  Alvs  Skikkelse  syntes 
at  være  løst  op  i  Luft;  thi  Pilen  foer 
tvers  igjennem  og  faldt  med  en  Lyd, 
som  den  slog  i  Vand.  Alv  skred 
videre  uden  at  sagtne  sin  Gang  og 
forsvandt  i  Høien. 

„Nu  vil  du  blive  hos  mig?'*  sagde 
Moderen. 

„Altid!"  svarede  han. 

Morgenen  var  ved  at  bryde  frem; 
da  greb  den   samme  Uro   ham  atter. 

„Nu  længes  man  efter  mig!"  sagde 
han  pludseligt. 

„Alv!  du  maa  ikke  gaae  fra  mig!" 
udbrød  Alvhild  angst.  „Veed  du,  at 
en  Pil  er  gaaet  tvert  igjennem  dit 
Bryst  just  i  det  Nu,  da  to  Naturer 
brødes  om  Herredømmet  i  dig?  Veed 
du,  at  den  første  Solstraale  denne 
Gang  dræber  dig,  naar  du  faaer  dit 
Menneskelegeme  igjen?" 

„Jeg    veed    det,    Moder!"    svarede 

han.  „Jeg  veed,  at  jeg  saa  maa  døe; 
men  om  det  gjælder  mit  Liv,  maa  jeg 
endnu  en  Gang  derop,  blot  sige 
hende  Alt;  saa  kommer  jeg  igjen; 
der  er  Tid  endnu;  men  ophold  mig 
ikke;  ellers  faaer  jeg  det  jo  aldrig 
sagt!" 

„Alv!  Mit  Barn!  Bliv  hos  mig! 
Du  har  helt  kastet  dig  i  Armene  paa 
den  Magt,  som  raader  her;  saalænge 
du  bliver  hos  os,  kan  du  leve;  vender 
du  tilbage,  er  det  Døden.  Det  er 
for  silde;  Solen  indhenter  dig,  som 
den  engang  før  har  gjort.  Bliv.  jeg 
besværger  dig!" 

Men  han  rev  sig  ud  af  hendes 
Favntag  og  ilede  bort. 

Han  svævede  let  henover  den  dam- 
pende Jord  i  Morgenskjæret ;  nu  var 
han  kun  halvhundrede  Skridt  fra 
Dæmningen,  —  da  skjod  en  Sol- 
straale  sig  ind  mellem  Krattet  I  det 
Samme  følte  han,  at  han  atter  stod 
fast  paa  Jorden,   han   følte  alle  sine 

Muskler  spændes,  han  følte  alt  sit 
Blod  strømme  til  Hjertet,  —  og  i 
samme  Nu  rislede  en  hed  Strøm  ned 
over  hans  Bryst. 

„For  silde  i"  hviskede  han  og  sank 
i  Knæ.    „Malfred  —  Moder!  Levvel!" 

Høien  sank;  et  Suk  lød  henover 
Grønsværen. 

Paa  Borgen  savnedes  Alv  hele  den 
følgende  Dag;  Borgherren  talte  ikke 
et  Ord  om  ham,  og  Ingen,  som  saae 
hans  Ansigt,  vovede  at  spørge  ham 
om  Noget.  Mod  Aften  var  Malfred  i 
rastløs  Uro  gaaet  op  paa  Muren;  fra 
et  Sted  ved  det  nordvestlige  Hjørne- 
taarn  saae  hun  et  Stykke  hinsides 
Graven  en  Skikkelse,  halvskjult  af 
en  Busk,  ligge  udstrakt;  trods  Af- 
standen troede  hun  at  gjenkjende  den. 
Hun  tog  et  Par  af  Svendene  med  og 
ilede  ud  over  Broen.  Hun  traadte 
med  dem  ud  paa  Grønsværen;  men 
begge  Svendene  sank  dybt  i  ved  det 
første  Skridt  og  vovede  ikke  at  følge 

hende.  Uden  at  ænse  Fare  og  uden 
at  mærke  den  nogensteds  hastede 
hun  fremad.  Ved  Roden  af  en  Ellebusk 
laa  Alv;  men  Øiet  var  brustent  og 
Hjertet  havde  længst  ophørt  at  slaae. 

Svendene  kom  ikke;  hun  blev 
liggende  længe  ved  Liget,  mens  det 
sidste  Dagskjær  svandt.  Da  loftede 
hun  Hovedet  ved  en  Lyd:  det  var, 
som  en  sagte  Graad  hortes  ved  hendes 
Side,  og  en  Haand  strøg  blidt  over 
hendes  Haar;  men  intet  Levende  var 
at  see  i  hendes  Nærhed.  Saa  reiste 
hun  sig  endelig  og  gik  tilbage  mod 
Borgen  for  at  forkynde  Budskabet. 
Det  var  mørkt;  da  hun  kom  paa 
Broen  og  endnu  engang  kastede  et 
sidste  Blik  ud  mod  Stedet,  saae  hun 
pludselig  Vandet  blinke  ved  Ring- 
murens Fod;  Egnen  omkring  laa  som 
el  lysende  Sølvskjold,  Alt  var  Sø. 

Den  næste  Morgen  var  atter  Alt 
som  før;  blot  Liget  var  forsvundet 
o^    blev    ikke    seel    mere.     Fra  den 


ELVEBLOD 


95 


Aften  har  aldrig  Nogen  seet  Vandet 
stige  i  Søen.  Nu  er  der  overalt  tør 
Engbund,  som  man  kan  ride  over; 
af  Søen  i  Midten  er  intet  Spor  til- 
bage. Kun  paa  et  eneste  Sted  voxer 
der  endnu  Siv:  det  er  den  Plet,  hvor 
Malfred  fandt  Alv  liggende,  og  som 
aldrig  tørres  ud  i  den  varmeste 
Sommer. 

Det  var  den  samme  Plet,  jeg  saae 
lyse  den  Aften,  jeg  første  Gang  som 
Fremmed  gjæstede  Stedet. 

